Kota Empayar Khmer Yang Hilang Akhirnya Ditemui Di Kemboja

Mahendraparvata yang merupakan salah sebuah ibu kota dari era Angkor bagi Empayar Khmer (kurun ke-9 hingga kurun ke-15 Masehi) akhirnya telah dikenal pasti berlokasi di timur laut Angkor Wat, Kemboja.Bukti arkeologi tentang kota yang telah lama hilang ini sebelumnya hanya terhad kepada anggapan bahawa ianya adalah beberapa buah kuil suci yang terpencil.

Namun, imbasan lidar pandangan-udara yang digabungkan dengan dapatan-dapatan dari hasil tinjauan telah menemukan sebuah ‘rangkaian bandar urban yang sangat besar’ berusia sekitar kurun ke-9 Masehi. Para arkeologis meyakini bahawa bandar yang ditemukan itu adalah kota Mahendraparvata.

IMBASAN GRID KOTA MAHENDRAPAVARTAProjek penyelidikan lidar ini didanai oleh Pertubuhan Arkeologi dan Pembangunan (Archaeology and Development Foundation) serta Persatuan Penyelidik Eropah (ERC) sebagai sebahagian daripada Konsortium Arkeologi Lidar Khmer (Khmer Archaeology Lidar Consortium) dan Inisiatif Arkeologi Lidar Kemboja (Cambodian Archaeological Lidar Initiative).Daripada ratusan pemerhatian baharu yang dibentang di dalam kertas-kertas kajian para saintis yang disiarkan di dalam jurnal Antiquity, antara yang paling mencuri tumpuan adalah penemuan lokasi Mahendraparvata, iaitu sebuah ibu kota Empayar Khmer yang usianya menjangkau 11 atau 12 abad lamanya (kurun ke-8 hingga kurun ke-9 Masehi).

Imbasan-imbasan lidar yang dilakukan berhasil mengenal pasti sebuah kawasan urban-berpusat yang sangat luas, kira-kira 15.4-19.3 batu persegi (40-50 km persegi) sebuah dataran tinggi. Menurut para penyelidik, Mahendraparvata merupakan ‘kota grid’ berskala besar pertama yang dibina oleh Empayar Khmer di Phnom Kulen.Selain itu, kota itu juga dibangunkan jauh lebih awal berbanding kompleks kuil Angkor Wat di barat laut Kemboja atas perintah Raja Jayavarman II. Mahendraparvata dikatakan memiliki rangkaian jalan raya yang besar yang membahagikan zon pusat kepada zon grid menerusi penggarisan di peta dan juga pembahagian blok-blok bandar.

SENI BINA YANG BENAR-BENAR UNIK BAGI EMPAYAR KHMER SENDIRIDi seluruh grid kota, imbasan-imbasan yang dilakukan berjaya menemukan pelbagai penerapan seni bina baik dari sudut sivik mahupun kerohanian. Misanya, binaan-binaan kuil, gundukan, kolam, sistem empangan dan sebuah pusat takungan tidak siap yang mengelilingi pusat pentadbiran, serta istana diraja dan sebuah kuil berbentuk piramid yang besar.

Walaupun memiliki bahan-bahan bukti baru sebegini, para arkeologis mempemarkan sifat berhati-hati dan cermat dalam menulis kertas kajian mereka terutama ketika membuat kesimpulan berkenaan teori ‘kota hidraulik’. Hal ini kerana saluran-saluran air yang mereka temukan tidak kelihatan seperti direka untuk mengairi kawasan pertanian dan sawah. Menurut mereka, Mahendraparvata berkemungkinan lebih cenderung berfungsi sebagai sebuah kota yang khusus untuk menjadi simbol kekuatan sivik dan kerohanian empayar berkenaan.Walaupun Mahendraparvata mempunyai grid kota yang luas, para arkeologis tidak melihat sebarang bahan bukti untuk membolehkan mereka menjelaskannya sebagai sebuah kawasan-pusat yang lazimnya memiliki tembok ataupun parit, sebagaimana yang dapat dilihat di Angkor dan kota-kota Khmer di zaman terkemudian. Hal ini merupakan suatu ciri yang benar-benar unik walau untuk dunia Khmer sendiri.

Pada hakikatnya, gaya pembangunan urban sebegini selari dengan penemuan terkini berkenaan ‘urbanisme tropika’ di Khmer dan Maya. Menerusi perspektif skala landskap baharu yang ditawarkan oleh teknologi lidar, para saintis kini beranggapan bahawa Mahendraparvata bukanlah sebuah kompleks yang tersusun secara geometrik. Akan tetapi, ia adalah sebuah bandar urban yang berserabut dan rumit.SAIZ MAHENDRAPARVATA DUA KALI LEBIH BESAR BERBANDING KOTA PURBA PALING BESAR DI KEMBOJAIni bukanlah kali pertama kota-kota purba yang hilang ditemukan semula di Kemboja menerusi imbasan lidar, memandangkan pada tahun 2016 yang lalu, terdapat sebuah artikel di Guardian yang melaporkan bahawa pasukan arkeologis berjaya menemukan ‘kota-kota zaman pertengahan yang belum pernah direkodkan’ terletak tidak jauh dari kota kuil purba, Angkor Wat.Pada waktu itu, ahli arkeologi dari Australia yang bernama Dr. Damian Evans mengumumkan bahawa teknologi imbasan laser dari pandangan udara berhasil menemukan sejumlah kota yang berusia 900 hingga 1400 tahun di bawah lantai hutan tropika, yang mana sebahagian daripadanya setanding dengan ibu kota Kemboja, Phnom Penh.

Sementara itu, Dr. Mitch Hendrickson, pengarah industri-industri projek Angkor merangkap profesor di jabatan antropologi Universiti Illinois memaklumkan bahawa tinjauan awal yang dilakukan berhasil memberikan perubahan besar dalam pemahaman kita tentang bagaimana masyarakat Khmer di era Angkor membina, mengubahsuai dan menghidupkan kota-kota mereka.Sebelum  memasuki tahun 2016, umum mengetahui bahawa Preah Khan di Kompong Svay merupakan sebuah kota yang sangat signifikan dan dicanangkan sebagai kompleks terbesar yang pernah dibina di zaman Angkor dengan keluasan mencecah 8.5 batu persegi (22 km persegi). Akan tetapi, saiz tersebut dikalahkan oleh Mahendraparvata yang dua kali ganda lebih luas dengan ukuran keluasan mencecah 15.4-19.3 batu persegi (40-50 km persegi).PENDEKATAN BERGANDA DALAM PENYELIDIKAN MAHENDRAPARVATAMemandangkan kini para saintis telah pun melengkapkan imbasan lidar mereka di kawasan hutan Angkor, usaha-usaha yang dirincikan di dalam kertan kajian ini secara efektif menamatkan segala kerja pemetaan arkeologi selama 150 tahun di daerah Angkor Besar sekaligus menetapkan peringkat yang disebut oleh para penyelidik sebagai ‘peringkat pemodelan bentuk urban secara spatiotemporal yang lebih sofistikated.’Saintis juga memaklumkan bahawa dengan menggabungkan data yang telah dikumpulkan oleh badan arkeologi Angkor dengan data daripada imbasan pandangan udara, model-model demografik yang lebih jitu dapat dihasilkan di mana ia mungkin akhirnya berupaya menyelesaikan beberapa persoalan penting berkenaan asal-usul Angkor; bagaimana ia berkembang, bagaimana ia tumbang dan bagaimana ia dibina semula dalam tempoh ratusan tahun sehingga menjadi salah sebuah tamadun paling besar di dunia.

DIOLAH DAN DITERJEMAHKAN DARI:Ashley Cowie. (15 Oktober 2019). Lost City of Khmer Empire Finally Found in Cambodia! Ancient Origins. https://www.ancient-origins.net/news-history-archaeology/lost-city-khmer-empire-0012724


Menjawab Tuduhan Poligami

Ramai para pejuang pemikiran Barat atau sekular
liberal mempertikaikan poligami dalam Islam. Pelbagai tuduhan yang mereka
berikan yang pada pendapat mereka tidak memberi kemuliaan bagi wanita. Para
pejuang atas nama wanita di barat adalah pendusta, kononnya mereka membela
wanita dengan menolak poligami tetapi mereka bersetuju atau halalkan pelacuran,
menyimpan wanita dan kelab-kelab hiburan yang penuh dengan wanita. Mereka juga
boleh meniduri wanita-wanita itu bila-bila masa yang mereka mahukan. Selain
itu, mereka adalah juara yang perjuangkan hak pelacuran, gay, lesbian dan
lain-lain atas nama hak asasi manusia.

Di sana ada suara sumbang berkata kepada para lelaki , “perkahwinan hanya satu, tetapi boleh menyimpan kekasih beribu“, oleh sebab itu pusat-pusat pelacuran diberi lesen. Kamu boleh tidur dengan mana – mana perempuan yang kamu mahu serta beberapa malam yang dikehendaki, boleh melanggan di pusat hiburan atau menjadi simpanan kamu dalam waktu yang kamu mahu. Apabila kamu tak mahu, kamu tinggalkan mereka. Apa yang penting cinta haiwaniah itu dibeli dengan wang. Mereka berpendapat cinta tulus yang menjaga hak tiada layak diberi pada wanita-wanita tersebut dan adakah itu definisi membela wanita yang kamu laungkan seluruh dunia?

Kemudian kamu menentang kaum lelaki muslim yang
mempunyai kemampuan ekonomi yang mana mereka juga mahu berseronok dengan wanita
sebagai penghibur dan penenang jiwa tetapi mereka jadikan wanita-wanita
tersebut sebagai isteri yang sah, dicintai, ditunaikan haknya dengan sebaiknya
dan menjaga kehormatan mereka sebagai wanita yang mulia.

Tidakkah pelik namanya, kamu membenarkan bermain
ramai wanita atas nafsu dan seks semata-mata tanpa ada tanggungjawab. Kemudian
kamu mengkritik sistem Islam yang tak benarkan berfoya-foya dengan wanita
dengan sesuka hati walhal mereka menjadikan para wanita sebagai isteri yang sah
agar wanita tersebut terpelihara akan maruah dirinya. Siapakah yang membela
wanita , Islam atau sistem kamu?

Poligami sebagai Solusi

Allah adalah pentadbir alam dan yang mencipta
insan, apabila Allah mengharuskan poligami dalam syariat Islam bukan bermakna
Islam mengalakkan umatnya berpoligami sebgagai keutamaan malah memberi syarat
yang ketat dan ancaman azab jika tidak benar dalam amalkan poligami. Poligami
diharuskan Islam adalah dalam bentuk salah satu penyelesaian sosial dalam
sistem masyarakat, ia hanya kasih sayang kepada para hambaNya atau sebuah
kerajaan apabila menghadapi beberapa situasi yang perlu kepada penyelesaian
yang tepat berlandaskan fitrah.

Penulis mahu bertanya kepada sistem seluruh dunia
yang ada, apakah penyelesaian yang kamu cadangkan apabila kamu berdepan dengan
situasi ini :

1. Seorang berkahwin dengan wanita namun dalam layari bahtera ruman
tangga, si isteri menghadapi sakit yang tak boleh lahirkan zuriat. Suami pula
amat mahukan zuriat kerana suami seorang sultan, orang alim, seorang usahawan
yang miliki empayar perniagaan untuk diwarisi, seorang pahlawan yang mahu
turunkan ilmunya melalui benihnya. Namun dalam masa yang sama dia amat
mencintai isterinya dan isterinya amat mencintai suami. Mereka enggan mahu
berpisah sama sekali.

Maka apakah penyelesaian yang terbaik buat mereka ? menceraikan isteri dan kahwini wanita lain atau
tetaplah dengan isterinya dan ambil keharusan poligami dengan kahwini wanita
yang boleh bagi zuriat padanya? Akan tetapi jika mereka mahu ambil anak angkat
atau apa jua kaedah yg ada, silakan.

2. Dua wanita yang amat saling mencintai antara mereka dan mereka berdua
mencintai lelaki yang sama lantaran sifat mulia pada diri lelaki tersebut dan
mereka tak boleh terima lelaki lain. Mereka sanggup menjadi isteri pada lelaki
tersebut secara bersama. Apakah solusi penyelesaian terbaik untuk mereka? monogomi atau poligami?

3. Ditempat yang ramai wanita dan lelaki amat sedikit akibat perang atau
bencana dan lainnya, apakah penyelesaian terbaik dalam sistem keluarga dan masyrakat?

4. Wanita yang miliki kerjaya dan sibuk hingga tak dapat tunaikan
tanggungjawab sebagai seorang istri dengan baik samada aspek zahir dan batin,
apakah penyelesaian terbaik untuknya
? bercerai atau membenarkan atau pejamkan mata suami melanggan wanita lain atau
poligami..?

5.Negara yang dilanda perang yang mengakibatkan ramai lelaki terkorban.
Lantaran itu, ramai para isteri yang masih muda menjadi ibu tunggal dan anak
jadi yatim, apakah yang sesuai untuk mereka ?

Ini adalah beberapa contoh permasalahan masyarakat yang berlaku, maka
Islam memberi pilihan keharusan poligami jika itu memberi kebaikan kepada
mereka dan tiada paksan untuk penganut Islam mengamalkan jika mereka ada
pilihan-pilihan yang lain.

Terdapat juga kes yang melibatkan keharusan poligami walaupun bukan
dalam keadaan bukan seperti contoh di atas tetapi melibatkan hajat dan jiwa.
Contohnya :

1. Seorang ulama’, masyaikh, ahlu bait (keturunan Rasulullah), pemimpin
atau Sultan mahu zuriat yang ramai sedangkan isterinya tidak mampu memberikan
melainkan beberapa orang sahaja.

2. Seorang wanita yang takut dirinya tak dpt tunaikan tanggunjwab dengan
baik akan suaminya dan ingin membantu urusan suaminya, maka demi damaikan
hatinya dia melihat poligami sesuai dengannya.

Banyak kes yang boleh kita contohi, ‘content’nya
poligami diharuskan bukan untuk sewenangnya tetapi sebagai salah satu penyelesaian
yang diberi Allah agar wujudnya kebaikan.

Beberapa perhatian

Poligami atas keperluan dan kemahuan amat berbeza,
justeru itu banyak kepincangan dalam poligami yang dilakukan kaum lelaki yang
tak layak hingga berlakunya kerosakkan dalam institusi keluarga dan seterusnya
masyarakat. Mendirikan rumah tangga yang kedua dengan meruntuh rumah tangga
yang pertama hingga terabai anak-anak dan berlaku zalim pada isteri pertama
adalah lari dari matlamat Allah dalam syariat poligami.

Tujuan keharusan poligami adalah untuk membina
masyrakat yang salaman apabila menghadapi isu-isu tertentu bukannya menambah
lagi kerosakkan institusi keluarga dan masyarakat. Demi keadilan pada wanita,
Islam hanya memberi batasan empat isteri sahaja kerana ia berdasarkan kemampuan
lelaki, namun Islam dengan tegas amat menganjurkan umatnya jika tiada keperluan
dan dibimbangi tak boleh berlaku adil, maka KAHWIN SATU adalah lebih baik.
FirmanNya :

وَإِنْ خِفْتُمْ أَلَّا تُقْسِطُوا فِي الْيَتَامَىٰ
فَانْكِحُوا مَا طَابَ لَكُمْ مِنَ النِّسَاءِ مَثْنَىٰ وَثُلَاثَ وَرُبَاعَ ۖ
فَإِنْ خِفْتُمْ أَلَّا تَعْدِلُوا فَوَاحِدَةً أَوْ مَا مَلَكَتْ أَيْمَانُكُمْ ۚ
ذَٰلِكَ أَدْنَىٰ أَلَّا تَعُولُوا

“Dan jika kamu takut tidak akan dapat berlaku adil terhadap (hak-hak)
perempuan yatim (bilama kamu mengawininya), maka kawinilah wanita-wanita (lain)
yang kamu senangi ; dua, tiga atau empat. Kemudian jika kamu takut tidak akan
dapat berlaku adil, maka (kawinilah) SEORANG saja, atau budak-budak yang kamu
miliki. Yang demikian itu adalah lebih dekat kepada tidak berbuat aniaya”
[An-Nisa’ : 3]

Maka atas hujah yang diberikan, apakah keharusan
poligami suatu yang mezalimi dan merendah wanita, jangan tengok kepada para
lelaki yang fasik dalam amalkan tetapi lihat kepada dasar dan tujuan keharusan
poligami jika kita benar mahukan kebenaran.

Sistem Islam yang indah ini akan bersinar keindahan apabila ia disatukan dengan
rukun iman yang kukuh. Disitu mereka menjadi insan masyarakat yang berjiwa
besar serta miliki impian yang besar di akhirat yakni SYURGA yang indah. Maka
konsep kefahaman mereka tentang dunia adalah berbeza dengan mereka yang tak
beriman, tak mencintai Allah dan Rasul serta merindui Syurga ,

Justeru itu mereka samada lelaki dan wanita dididik
hidup cintai mujahadah, tiada pentingkan diri, utamakan kebahagiaan orang lain,
suka membantu mereka yang memerlukan dan cinta membahagikan akan nikmat yang
mereka perolehi. Poligami bukan hal yang dianggap negatif bagi masyarakat yang
cintakan Syurga bila dilihat di situ ada keperluan, justeru itu tiada kepelikan
di zaman Nubuwwah apabila para wanita berebut meminang untuk suami mereka untuk
para teman wanita yang kematian suami di medan Jihad demi terus terbina
institusi keluarga yang baik. Ia adalah satu ibadah dalam penyelesaian
permasalahan secara bersama sebagai satu masyarakat dalam membantu sistem
sosial negara. Perbuatan isteri meminang kawan-kawan perempuan untuk suami
mereka masih berlaku di zaman sekarang.

Apa yang penting hidup ini jangan mementingkan
hanya untuk kebahgiaan diri sahaja tanpa menoleh melihat impian mereka yang
lain apalagi jika mereka teman baik dan rakan seperjuangan. Mereka juga
inginkan kehidupan yang miliki suami dan mendengar suara anak-anak. Islam
datang membawa rahmat bagi kaum wanita dengan syariat poligami bagi mereka yang
layak baik suami dan isteri.

Sesungguhnya TUHAN tidak sama sekali akan meninggalkan diri mu yang
berkorban demi merenggut cintaNya.


Bila Pembunuh Bertukar Menjadi Penulis Novel…

Pada tahun 1995, ada satu pembunuhan berlaku di sebuah rumah tamu di China di mana pelakunya ialah seorang penulis bernama Liu Yongbiao. Empat mangsa Yongbiao mati dibunuh di mana mereka dipukul sampai mati. Tetapi yang aneh bagi ramai orang tetapi tidak bagi para pembacanya ialah si pembunuh sebenarnya sudah mencoret insiden itu dalam novelnya yang diterbitkan pada tahun 2010, The Guilty Secret.

Dalam prakata novel itu sendiri, Yongbiao memberitahu para pembaca bahawa dia sedang merancang sambungan novel berkenaan seorang penulis wanita yang melakukan siri pembunuhan kejam dan berjaya mengelak dari ditahan polis. Sudah tentu dia masih belum menentukan pengakhiran yang sesuai untuk novel berkenaan. Namun, Yongbiao sudah memikirkan tajuk sesuai untuk novel itu, The Beautiful Writer Who Kills. Selepas ditahan atas pembunuhan pada tahun 1995, dia yang ditemubual stesen televisyen China CCTV menyatakan sesetengah daripada hasil kerjanya diinspirasi daripada pembunuhan berkenaan termasuk pembunuhan cucu pemilik rumah tamu berusia 13 tahun.

Bagaimanapun, Yongbiao bukanlah orang pertama yang melakukan kegilaan sebegini atas nama pembikinan karya. Pada tahun 1991, seorang penulis Belanda bernama Richard Klinkhammer membunuh isterinya dan menghantar manuskrip ngeri kepada ejennya untuk tujuan penerbitan. Manuskrip tersebut diberi tajuk Wednesday, Mince Day dan boleh saja diberi subtajuk Seven Ways to Kill Your Spouse. Jenayah sebenar sentiasa saja menemui cara untuk muncul dalam karya-karya berunsur fiksyen terutama novel. Tak kiralah apa jenis novel sama ada dahulu atau sekarang, tempatan atau antarabangsa, ia bukan saja mendedahkan sisi gelap sesetengah manusia tetapi juga mendedahkan motif dan bagaimana mereka boleh berada di tahap sebegitu.

1. Black Dahlia

Dua tahun selepas Perang Dunia Kedua, Amerika Syarikat dikejutkan dengan pembunuhan seorang wanita jelita bernama Elizabeth Short. Mayat Short yang baru berumur 22 tahun ketika itu ditemui di sebuah lot kosong dalam keadaan menyayat hati dengan pinggangnya sudah terputus dan sudah tiada darah. Ini menyebabkan seorang ibu muda yang menemuinya menyangka mayat Short ialah sebuah patung boneka. Liputan akhbar yang meluas dan adakalanya, bersifat melampaui batas menggelar Short sebagai Black Dahlia.

Pihak berkuasa menahan lebih 150 suspek tetapi tiada seorang pun yang ditahan dan dibicarakan atas jenayah kejam itu. Pihak berkuasa turut merekodkan 500 pengakuan tetapi semua pengakuan yang diberi tidak menepati fakta kes. Dan ada sesetengah hanya mahu menggunakan kematian wanita malang itu untuk menaikkan lagi nama mereka. Kes pembunuhan ini mencetuskan minat mendalam kepada masyarakat dan memberi inspirasi kepada siri filem dan novel seperti True Confessions karya John Gregory Dunne dan The Black Dahlia yang ditulis James Ellroy. Novel Ellroy kemudiannya diadaptasi dalam filem The Black Dahlia (2006) yang mendapat sentuhan Brian De Palma dan menampilkan Aaron Eckhart dan Scarlett Johansson.

2. The Great Wyrley Outrages

Bagi penulis novel Sherlock Holmes, Sir Arthur Conan Doyle, penghantaran surat peminat bukanlah sesuatu yang asing bagi dirinya. Dalam sesetengah kes, ada yang menyangka Doyle sebenarnya versi sebenar Holmes dan meminta beliau menyiasat kesulitan yang dihadapi mereka. Pada dekad pertama abad ke-20, seorang lelaki bernama George Edalji dibebaskan daripada penjara selepas menjalani hukuman tiga tahun daripada hukuman tujuh tahun kerja buruh berat. Dia dihukum sedemikian kerana mahkamah mendakwa Edalji terlibat dalam kes mengelar beberapa ekor kuda dan lembu serta menghantar surat-surat ancaman tanpa nama kepada ibu bapanya.

Dalam suratnya kepada Holmes, Edalji mengadu bahawa dia tidak bersalah atas semua kesalahan berkenaan dan mahukan Doyle membuktikannya. Sedar bahawa kes Edalji ini sebenarnya berkait dengan diskriminasi kaum dan bukannya keadilan seperti yang didakwa dalam mahkamah, beliau melancarkan kempen membanteras diskriminasi perkauman yang berleluasa dalam pasukan polis Staffordshire ketika itu. Perjuangan Doyle ini yang membawa kepada tajuk utama akhbar The Great Wyrley Outrages. Kisah tersebut turut diadaptasi dalam bentuk novel fiksyen bertajuk Arthur & George pada tahun 2005 oleh Julian Barnes. Novel Barnes tersenarai dalam senarai pendek anugerah Man Booker Prize dan diadaptasi di pentas teater dan kaca televisyen.

3. Kehilangan Paula Jean Welden

Setahun sebelum pembunuhan Short, penduduk Vermont pula gempar dengan kehilangan seorang pelajar bernama Paula Jean Welden. Welden dikatakan hilang selepas berjalan di Vermont’s Long Trail pada pagi Ahad yang sejuk. Pelajar tahun kedua Kolej Bennington itu mengajak rakan-rakannya berjalan di laluan itu tetapi mereka enggan mengikutnya. Ini mendorong Welden berjalan secara bersendirian tanpa membawa wang tambahan atau sebuah beg. Bila Welden gagal pulang ke kampus, pihak berkuasa segera menyiasat apa yang berlaku. Tetapi mereka juga turut dikritik masyarakat kerana gagal menjalankan siasatan dengan baik.

Terdapat pelbagai teori yang mengelilingi kehilangan pelajar malang itu. Ada mengatakan Welden terjatuh dan hilang ingatan, ada juga mengatakan wanita tersebut membunuh diri atau dibunuh. Sehingga kini, tiada sebarang berita berkenaan penemuan mayat Welden atau dijumpai semula. Antara tahun 1945 hingga 1950, empat lagi mangsa hilang secara tiba-tiba di kawasan sama. Misteri tersebut menarik perhatian seorang penulis tempatan bernama Shirley Jackson di mana suaminya mengajar di Kolej Bennington. Novelnya yang bertajuk Hangsman diterbitkan pada tahun 1951 dan diinspirasikan dari peristiwa kehilangan Welden. Jackson turut menulis sebuah cerpen bertajuk The Missing Girl yang turut diambil dari peristiwa sama. Pada tahun 2014 pula, novel Susan Scarf Merrell yang bertajuk Shirley melihat semula kes kehilangan itu dan menimbulkan suspek baru iaitu Jackson sendiri.

4. Penyembelih Plainfield

Peminat-peminat Sir Alfred Hitchcock pasti sudah biasa dengan perihal Norman Bates sama ada menerusi filem Psycho atau Bates Motel. Tapi tahukah anda, perihal Bates sebenarnya diinspirasikan daripada pembunuh bersiri sebenar Ed Gein? Gein ditahan polis pada tahun 1957 dan mati semasa dalam tahanan hospital mental pada tahun 1984. Berdasarkan pengakuannya kepada pihak berkuasa, dia mengaku membunuh dua orang wanita dan mencuri mayat wanita yang baru dikebumikan dari tanah perkuburan

berhampiran.

Apa motif di sebalik tindakan gila Gein ini? Dia mahu menghasilkan sebuah sut wanita supaya dia dapat menyarung dan menjadi seperti mendiang ibunya. Bagaimanapun, bila pihak berkuasa datang ke rumah Gein, mereka menjumpai pelbagai barang yang dibuat dari mayat manusia. Dua tahun selepas pembunuh itu ditahan, penulis Robert Bloch menerbitkan novel Psycho dan apa yang berlaku selepas itu menjadi sejarah. Jenayah-jenayah Gein turut menjadi inspirasi watak Buffalo Bill, salah satu watak pembunuh bersiri ciptaan Thomas Harris dalam novel The Silence of the Lamb yang turut menampilkan pembunuh bersiri fiksyen Hannibal Lecter.

5. Pembunuh Wanita Harry Powers

Pembunuh bersiri Harry Powers dikenali kerana suka mensasarkan wanita yang kesunyian dan mendambakan cinta seorang lelaki. Powers akan menggoda mereka sebelum wanita-wanita ini dibunuh demi mendapatkan harta mereka. Salah seorang mangsanya ialah balu Asta Eicher dan tiga anaknya. Selepas berhubung beberapa ketika, Powers bertemu dengan Eicher selama beberapa hari pada Jun 1931. Beberapa hari selepas itu, dia pulang dan mengajak anak-anak Eicher mengikutnya untuk bertemu semula dengan ibu mereka.

Pada tempoh sama, seorang lagi wanita hilang dan ini mendorong pihak berkuasa melancarkan siasatan kehilangan berkenaan. Di kediaman Eicher, mereka menemui surat Powers yang beralamat di Quiet Dell, West Virginia dan bila tiba, mereka amat terkejut. Ini kerana bila mereka meninjau kediaman Powers, mereka melihat tempat kejadian berdarah termasuk tapak kaki kecil disyaki anak-anak Eicher. Mereka turut menemui koresponden surat terbaru pembunuh berkenaan, ini menunjukkan Powers sudah bersedia untuk menyerang sasaran barunya. Pembunuh tersebut ditahan dan digantung sampai mati pada tahun 1932 tetapi itu tidak menghalang Powers menjadi tumpuan sensasi media.

Pada tahun 2013, kekejaman Powers dibawa dalam bentuk novel Quiet Dell oleh penulis novel Jayne Anne Philips berdasarkan kajiannya yang mendalam. Walaupun menyentuh kesadisan pembunuh tersebut, ia sebenarnya memberi petunjuk mengapa wanita harus kuat apatah lagi bila berada dalam bahaya. Ini kerana menurut watak fiksyen novel itu Emily Thornhill, wanita mudah menjadi sasaran kerana mereka mahukan kasih sayang dan perlindungan.

SUMBER

Anderson, Hephzibah. (2018). BBC. The murderer turned author who published clues to his crimes. http://www.bbc.com/culture/story/20180808-the-murderer-turned-author-who-published-clues-to-his-crimes


Otak Mumia Ini Dikeluarkan Melalui Hidung?

Baru-baru ini, sekumpulan ahli arkeologi mesir telah digemparkan dengan penemuan besar-besaran terhadap pelbagai koleksi sacrophagus dan patung-patung kecil yang berusia hampir 2500 tahun! Kesemua tinggalan sejarah purba tersebut telah ditemui di salah satu tapak Warisan Dunia UNESCO, di Saqqara, Giza.

Untuk pengetahuan pembaca, kawasan penemuan barangan purba ini agak jauh dari kawasan terletaknya Piramid Giza-hampir 10 batu juga jaraknya. Barangan tersebut tertanam secara bertebaran di bawah tapak bersejarah tersebut yang berada di bahagian selatan Cairo.

Setakat ini, baru 59 buah keranda yang telah ditemui tetapi sebanyak 40 buah keranda sahaja yang dipamerkan kepada pihak media untuk tatapan umum. Kajian awal mendapati, kebanyakan keranda yang ditemui merupakan kepunyaan individu penting pada zaman mesir purba.

Antaranya, golongan elit, individu yang berkedudukan dan para paderi. Terdapat kemungkinan juga, bahawa kesemua mumia tersebut telah menjalani upacara pengebumian Mesir kuno, termasuklah memisahkan otak daripada badan mereka melalui lubang hidung dengan menggunakan cangkuk besi!

Menariknya penemuan kali ini, hampir kesemua keranda yang ditemui, masih terdapat mumia didalamnya. Rata-rata mumia yang ditemui, masih cantik terbungkus rapi seperti baru dikafankan. Tambahan, warna asal yang mewarnai bahagian luar keranda masih lagi pekat dan jelas kelihatan warnanya seakan-akan tidak dimamah usia!

“Maka hari ini Kami selamatkan badanmu supaya kamu dapat menjadi pelajaran bagi orang-orang yang datang sesudahmu dan sesungguhnya kebanyakan dari manusia, lengah dari tanda-tanda kekuasaan Kami”.

(Surah Yunus,10:92)

RUJUKAN:

2,500-year-old intact and sealed coffins are discovered in Giza, Egypt. Retrieved October 24, 2020, from https://www.google.com/amp/s/www.dailymail.co.uk/news/article-8801225/amp/2-500-year-old-intact-sealed-coffins-discovered-Giza-Egypt.html

Ancient Egyptian tomb opened for first time in 2500 years https://youtu.be/qIF3qLk-iZc

Shams, U. (2019, August 14). Pengkaji mumia Firaun peluk Islam bukti kehebatan al-Quran namun umat akhir zaman menjauhinya – Ad-din. Retrieved October 24, 2020, from https://www.mstar.com.my/xpose/addin/2019/08/14/alquran


Bukan Francis Light Yang Buka Pulau Pinang

Seperti mana Singapura yang bukan ditemui oleh Stamford Raffles, Pulau Pinang juga bukanlah ditemui oleh Francis Light.

Sebelum tibanya Francis Light, sudah ada penempatan orang Melayu di pulau tersebut.

Contohnya, Batu Uban adalah penempatan, pelabuhan dan tempat bersejarah paling awal sebelum bermulanya era penjajahan Pulau Pinang pada tahun 1786.

Antara bukti paling jelas ialah masjid Batu Uban yang dibina sekitar tahun 1734 merupakan antara tertua di Pulau Pinang.

Batu Uban merupakan sebuah bandar, dan pelabuhan pertama sebelum George Town dan dibuka oleh Haji Mohammad Salleh atau lebih dikenali sebagai Nakhoda Nan Intan dengan perkenan Sultan Kedah, Sultan Muhammad Jiwa Zainal Adilin Muazzam Syah II.

Masjid Batu Uban telah diasaskan oleh Nakhoda Nan Intan pada tahun 1734 dan berasal daripada Kampung Buadi, Paya Kumboh, Sumatera dan mempunyai hubungan dengan kerabat diraja Minangkabau.

Menurut Profesor Dato’ Seri Dr. Md. Salleh Yaapar, Nakhoda Nan Intan telah merantau ke Pulau Pinang bersama dua lagi bahtera, dan singgah di Batu Uban, satu lagi bahtera singgah di Bayan Lepas (Nakhoda Bayan) dan bahtera ketiga singgah di Jelutong (Nakhoda Kecil).

Masyarakat awal di Pulau Pinang dahulu menjalankan aktiviti-aktiviti harian dengan penanaman kelapa, lada dan tebu.

Baca: https://news.usm.my/index.php/berita-mutakhir/2639-batu-uban-petempatan-awal-orang-pulau-pinang

Pada masa dahulu tiada sempadan politik moden seperti sekarang dan orang di Sumatera bebas berulang-alik ke semenanjung begitu sebaliknya orang di semenanjung berlayar ke Sumatera untuk berdagang atau menziarahi sanak-saudara.

Selain Pulau Pinang sudah ada penempatan orang Melayu lama sebelum kedatangan Francis Light, pulau tersebut juga sememangnya di bawah pemerintahan Kesultanan Kedah.

Francis Light sebenarnya tidak menemui Pulau Pinang tetapi mengambil Pulau Pinang dari Kesultanan Kedah dengan cara memungkiri perjanjian sesuka hati.


Pertempuran Tralfagar: Kemenangan Yang Dibayar Dengan Gugurnya Pewira

Pertempuran Trafalgar berlaku pada 21 Oktober 1805 semasa berlangsungnya War of the Third Coalition (1803-1806) yang merupakan sebahagian dari Perang Napoleon (1803-1815). Pertempuran ini menjadi titik yang menghalang hasrat Napoleon untuk menggempur British sekaligus menjadi manifesto kekebalan kuasa maritim British yang kekal selama lebih dari seabad.

Statistik Pertempuran

Tarikh Berlaku:
21 Oktober 1805

British:
Komander:
Vice Admiral Horatio Lord Nelson

Jumlah Kekuatan:
27 buah kapal dan 4 frigate

Antara Kapal Yang Disebut:
Victory (104 meriam) (flagship, kapal utama)
Royal Sovereign (100 meriam)

Kasualti:
Sekitar 1500 orang terbunuh dan tercedera
Tiada kapal hancur atau dirampas

Perancis-Sepanyol
Pimpinan:
Vice Admiral Pierre-Charles de Villeneuve
Admiral Don Federico Gravina

Jumlah Kekuatan:
33 buah kapal (18 Perancis, 15 Sepanyol) dan 7 frigate

Antara Kapal Yang Disebut:
Santa Ana (112 meriam)
Fougueux (74 meriam)
Bucentaure (80 meriam) (flagship, kapal utama)
Redoubtable (74 meriam)

Kasualti:
Sekitar 5000 orang terbunuh dan tercedera
Sekitar 7000 orang menjadi tawanan
19 atau 18 buah kapal dihancur atau dirampas

Rancangan Napoleon

Perjanjian Amien yang melibatkan perdamaian di antara British dan Perancis telah tamat tempoh pada tahun 1803 sekaligus membawa kedua-dua negara itu kembali ke kancah peperangan. Sepanyol kemudian menyertai peperangan sebagai sekutu Perancis pada hujung tahun 1804.

Sebaik sahaja War of Third Coalition berlangsung, Napoleon Bonaparte memasang perancangan untuk menyerang British. Rancangan ini memerlukan penguasaannya ke atas Perairan Inggeris. Untuk itu, pada awal tahun 1805, beliau memberikan arahan kepada armada pimpinan Vice Admiral Pierre Villeneuve yang berada di Toulon untuk bergabung dengan kekuatan Sepanyol di Caribbean. Gabungan armada ini kemudian dirancang akan merentasi semula Atlantik lalu bergabung dengan kapal-kapal Perancis yang berada di Brest dan kemudian menguasai  perairan Inggeris.

Rancangan Napoleon ini mula tergugat apabila Villeneuve kembali ke perairan Eropah di mana beliau dikejar oleh armada British. Beliau malah mengalami kekalahan kecil dalam Pertempuran Tanjung Finisterrer pada 22 Julai 1805 membuatkan beliau terpaksa berlabuh di Ferrol, Sepanyol. Napoleon masih terus mengarahkannya untuk menuju Brest, namun Villeneuve sebaliknya berlayar ke Cadiz untuk mengelak dari kejaran armada British dan tiba di situ menjelang bulan September.

Bermulanya Pertempuran

Selepas tiba di Cadiz pada hujung September, Nelson mengambil-alih kepimpinan armada yang mengepung perairan itu dari Vice Admiral Robert Calder. Villeneuve terus berada di Cadiz sehingga 20 Oktober, atau sebahagian sumber lain mengatakan 18 atau 19 Oktober. Kemudian, beliau keluar berlayar ke arah barat daya menuju Gibraltar sambil terus dikawal pergerakannya oleh Nelson.

Menjelang waktu subuh 21 Oktober, Nelson memberi arahan kepada krunya untuk bersiap-sedia menghadapi pertempuran ketika mereka berada di barat laut Tanjung Trafalgar yang terletak di antara Cadiz dan Selat Gibraltar. Tidak lama kemudian, Villeneuve mengarahkan armadanya untuk berpatah-balik ke Cadiz. Gerakan ini menghasilkan huru-hara dalam formasi Villeneuve sekaligus membuatkan barisannya melengkung. Armada British terus melakukan kejaran dan menjelang waktu pagi sekitar jam 10-11, kedua-dua armada itu saling berhadapan.

Nelson lantas mengarahkan pegawai isyaratnya iaitu Leftenan John Pasco untuk menyampaikan pesanan masyhurnya; “England mahu setiap lelaki lakukan tugasnya.” Sambil berada di atas kapal Victory, Nelson mengetuai 11 buah kapal lain untuk memecah-masuk bahagian tengah armada Villeneuve.

Menurut rancangan Nelson, armadanya yang terdiri dari 27 buah kapal dipecahkan kepada dua barisan. Barisan pertama yang terdiri dari 12 buah kapal akan memecah masuk bahagian tengah. Pasukan ini dipimpin oleh beliau sendiri. Sementara itu, barisan kedua yang dipimpin oleh Vice Admiral Cuthbert Collingwood pula akan menyerang bahagian belakang (selatan) armada Franco-Spanish yang terdiri dari 33 buah kapal. Rancangan ini akan memecahkan barisan armada musuh sekaligus membuatkan kapal-kapal dari bahagian tengah hingga bahagian belakang terkepung atau diapit oleh armada British.

Walau bagaimanapun, rancangan ini juga memaksudkan mereka akan menghadapi bedilan hebat sepanjang kemaraan ke bahagian-bahagian yang disasarkan. Bedilan-bedilan meriam menghentam kapal-kapal British yang mara, mengorbankan dan mencederakan rama tentera yang berada di atas dek. John Scott, iaitu Setiausaha Nelson sendiri terbunuh semasa kemaraan ini. Fasa ini sahaja melibatkan 1200 kematian dan kecederaan di pihak British. Nelson dan kaptennya sendiri iaitu Thomas Hardy pun tidak ketinggalan terumbang-ambing di atas Victory yang turut menerima tembakan.

Namun ternyata, gerakan berani ini membuahkan hasil. Collingwood yang menaiki Royal Sovereign berjaya memecah masuk di antara Santa Ana dan Fougueux sekaligus menguasai pertempuran di bahagian itu. Kapal utama Nelson iaitu Victory pula berjaya meletakkan kedudukannya di antara Redoubtable dan kapal yang dinaiki Villeneuve sendiri iaitu Bucentaure. Bedilan-bedilan Victory yang disasarkan ke atas Bucentaure berjaya menggegarkan kapal utama Perancis itu, mengorbankan ramai krunya sekaligus melumpuhkan kefungsian kapal tersebut. Pertempuran melawan tentera-tentera dari kapal Redoubtable turut berlangsung. Salah satu tembakan yang dilepaskan oleh tentera Perancis mengenai Nelson, menembusi dadanya. Beliau dengan pantas dibawa ke bahagian bawah oleh Thomas Vardy untuk dirawat oleh Surgeon William Beatty.

Sambil itu, disiplin dan kualiti latihan tentera-tentera British yang jauh lebih tinggi berbanding Franco-Spanish berjaya membuatkan pertempuran memihak mereka. Malah, Vice Admiral Collingwood yang mempamerkan prestasi cemerlang turut membantu British menghancurkan atau merampas 19 buah kapal musuh. Thomas Hardy yang tadinya sibuk mengendalikan kru Victory kin turun ke bawah untuk menjenguk Nelson sekaligus memaklumkan kemenangan yang sudah memihak mereka. Mendengar berita tersebut, Nelson dengan nafas yang tercungap-cungap memberikan kata-kata terakhir; “Sekarang, legalah hati aku. Terima kasih Tuhan, aku telah tunaikan tanggungjawabku.” Selepas melutut dan mengucup ketuanya itu, Kapten Thomas Hardy yang tidak dapat menahan kesedihan kembali ke dek dan menyertai semula pertempuran yang berakhir pada jam 5 petang, 30 minit selepas kematian Nelson.

Kemenangan Yang Mengorbankan Wira Negara

Pertempuran yang berlangsung selama 5 jam ini mengorbankan sekitar 458 orang tentera British sementara 1208 yang lain tercedera. Di pihak Perancis-Sepanyol pula merekodkan 3243 orang terbunuh, 2538 tercedera dan sekitar 7000 orang menjadi tawanan perang. Dari 33 buah kapal secara keseluruhan, hanya 11 sahaja yang terselamat. Sementara 19 atau 18 buah kapal yang dihancurkan atau dirampas oleh British kesemuanya karam dan sebahagiannya dirampas semula, meninggalkan hanya 4 buah sahaja berjaya dibawa pulang.

Dalam upacara penghormatan atas pemergian para pejuang yang terkorban, Admiral Collingwood merangkap rakan Nelson membuka Order of Thanksnya dengan rangkap berikut:

“Kematian yang akan sentiasa dikenang-kenang, kematan Vice Admiral Lord Viscount Nelson, Duke of Bronte, the Commander in Chief, yang gugur dalam pertempuran pada 21 haribulan di atas kapal Victory akan sentiasa diselubungi dengan kegemilangan dan penghormatan. Memori dirinya sangat dekat di hati angkatan laut British dan negara British. Pembelaannya terhadap maruah Rajanya dan kepentingan Negaranya akan sentiasa dijulang tinggi sebagai contoh yang bersinar buat para pelaut British.”

Diperakui sebagai salah satu pertempuran laut terhebat dalam sejarah British, Pertempuran Trafalgar melihatkan Perancis tidak memberikan ancaman besar kepada Royal Navy British dalam tempoh terdekat. Perwira British itu menerima pengebumian kehormat di Gereja St. Paul di London. Tugu peringatan turut didirikan di sebuah tempat yang dinamakan Trafalgar Square, London bagi mengenang jasa Vice Admiral Nelson yang menjadi imej kekuasaan maritim British.

Sumber Rujukan

Hickman, Kennedy. (2017). Napoleonic Wars: Battle of Trafalgar
https://www.thoughtco.com/napoleonic-wars-battle-of-trafalgar-2361192

Lambert, Andrew. (2011). Battle of Trafalgar.
http://www.bbc.co.uk/history/british/empire_seapower/trafalgar_01.shtml

Penyunting Ensiklopedia Britannica (2017) Battle of Trafalgar.
https://www.britannica.com/event/Battle-of-Trafalgar-European-history

Staff History.com. (2009). Battle of Trafalgar.
http://www.history.com/topics/british-history/battle-of-trafalgar

Staff History.com. (2010). Battle of Trafalgar.
http://www.history.com/this-day-in-history/battle-of-trafalgar

Johnson, Ben. (2013). Trafalgar Day.
https://www.historic-uk.com/HistoryUK/HistoryofBritain/Trafalgar-Day/


Zaman Gangsa: Anjakan Dalam Ketamadunan Bangsa Manusia

“Rom tidak dibina dalam masa sehari” dan peradaban manusia tidak membangun semudah memetik jari. Perkembangan teknologi dan kemapanan industri, kedua-duanya umpama mata rantai yang terus menggerakkan roda ketamadunan.

Milenium demi milenium yang diharungi oleh nenek-moyang kita di Zaman Batu tidaklah berlalu tanpa berlakunya pencapaian yang signifikan. Selembar demi selembar, kemahiran mereka dalam pelbagai lapangan hidup dipertingkat ke aras yang lebih baik sehinggalah pada akhirnya ia membuahkan hasil dalam bentuk peralihan ke Zaman Gangsa.

BERMULA DARI ZAMAN TEMBAGA

Untuk lebih memahami sejarah kemunculan Zaman Gangsa yang berlaku secara berperingkat ini, molek seandainya kita menjengah ke zaman yang mendahuluinya – iaitu zaman Chalcolithic atau turut dikenali sebagai Zaman Tembaga. Zaman ini dianggap sebagai fasa terakhir bagi Zaman Batu, di mana ia bermula sekitar milenium ke-5 Sebelum Masehi (bergantung tempat) dan berpanjangan selama kurang lebih seribu tahun.

Zaman Tembaga berakhir seiring perkembangan ilmu logam yang memperkenalkan manusia dengan gangsa – logam yang terhasil daripada campuran timah dan tembaga yang dileburkan. Bukti arkeologi yang menuding kepada aktiviti peleburan tembaga terawal boleh dijejaki di Belovode, sebuah tapak berusia 7,000 tahun yang bertempat di Gunung Rudnik, Serbia moden.

Perkembangan dalam ilmu logam ini tidak mungkin berlaku tanpa peralihan daripada penggunaan alatan batu kepada alatan tembaga yang berlaku lebih awal. Kehadiran alatan tembaga – terutama mata kapak – juga melonjakkan lagi kreativiti dalam pembuatan alatan batu, khususnya bagi tamadun-tamadun yang tidak memiliki akses atau kepakaran melebur tembaga.

Namun, masa tidak pernah berhenti berganjak dan ia terus-menerus menggesa manusia yang punya upaya untuk terus mengorak langkah maju ke hadapan. Untuk menghasilkan gangsa, campuran dua bahan utama diperlukan – iaitu tembaga dan timah.Setakat yang diketahui, aloi timah terawal bagi menghasilkan gangsa dijumpai di Serbia, berusia sekitar milenium ke-5 SM dan mempunyai kaitan dengan tamadun Vinča.

Cuma, waktu kemunculan teknologi gangsa tidaklah sama bagi setiap tamadun. Ada yang awal dan ada juga yang lewat. Apa yang pasti, ia membawa banyak pembaharuan sepanjang tempoh 2,000 tahun penggunaannya. Ia bukan sekadar mengubah gaya hidup, malahan turut memberi impak yang ketara dalam berbagai lapangan industri – misalnya perlombongan, pembuatan, dan perdagangan. Aktiviti import-eksport juga antara yang tidak ketinggalan.

KESAN TERHADAP AKTIVITI PERDAGANGAN

Kemunculan Zaman Gangsa membawa kesan langsung terhadap jaringan komunikasi dan perdagangan rentas tamadun – baik antara Denmark dan Alps Timur, juga antara Sumer, Zagros, Kaukasus, Mesir, dan Sinai.

Sumber bijih tembaga dan timah pula rata-ratanya berjauhan antara satu sama lain, justeru ia perlu dilombong dan diangkut ke pusat serantau secara berasingan. Hanya sesudah itu, barulah kerja-kerja peleburan boleh dilakukan.

Lingkungan arkeologi mendapati kebanyakan kilang di Eropah Tengah dan Scandinavia memperoleh sumber tembaga dari Alps Timur dan Slovakia, sementara timah pula diangkut dari Bohemia dan England.

Bagi masyarakat pada waktu itu, suasana import-eksport sebegini bukanlah suatu kebiasaan. Dahulu, mereka boleh mendapatkan bahan-bahan yang diperlukan untuk mencipta peralatan batu secara mandiri tanpa perlu bergantung pada aktiviti perdagangan rentas tamadun.

ZAMAN GANGSA DI SERATA DUNIA

Antara rantau terawal yang memperkenalkan alatan gangsa ialah Mesir Purba. Ia berlaku sekitar tahun 3,150 SM (Zaman Proto-Dinasti) dan berpanjangan sehingga 2,686 SM. Tempoh tersebut turut menyaksikan berbagai-bagai hasil seni agung dihasilkan di Mesir Purba, seiring dengan pembentukan identiti budaya mereka khususnya dalam aspek keagamaan dan seni bina.

Di Asia Timur pula (khususnya China), Zaman Gangsa muncul seawal 3,000 SM. Kebiasaannya, gangsa digunakan oleh masyarakat China bagi menghasilkan sen-jata dan barang keagamaan. Eropah juga menerima kehadiran gangsa secara berperingkat.

Di Kepulauan British dan Ireland misalnya, penggunaan alatan gangsa bermula sekitar 2,100 SM dan berpanjangan sehingga 750 SM. Kelangsungan Zaman Gangsa di Britain dapat disaksikan dengan cukup jelas menerusi penemuan Isleham Hoard, melibatkan lebih 6,500 barangan gangsa yang tertanam di sekitar kampung Isleham, England.

Tamadun-tamadun Norse juga tidak ketinggalan daripada menerima gelombang peralihan ke Zaman Gangsa, walau ia berlaku sedikit lewat – yakni sekitar 1,700 SM dan berlanjutan sehingga munculnya Zaman Besi di Scandinavia (c. 500 SM).

Kelewatan ini berlaku kerana masyarakat Eropah Utara (Denmark, Sweden, Norway, dan Pomerania – hanya berpeluang untuk berinteraksi dengan peralatan serta pengetahuan berkaitan gangsa menerusi hubungan perdagangan antarabangsa. Mereka bukanlah masyarakat yang giat menjalankan aktiviti dua hala dengan tamadun luar.

Kehidupan mereka lebih bersifat mandiri dan kebiasaannya sesebuah komuniti Norse hanya dibentuk oleh sebuah rumah panjang, dengan kesemua isi rumah mengamalkan kegiatan menternak dan bertani sebagai punca rezeki.

Oleh kerana itu, kita dapat menyaksikan betapa di Scandinavia terdapat banyak artifak gangsa yang diimport dari Eropah Tengah. Lingkungan arkeologi sendiri pernah menjumpai kapak-kapak gangsa yang ditempa menggunakan tembaga dari Cyprus, sekali gus membuktikan betapa rancaknya aktiviti perdagangan jarak jauh pada waktu itu.

KEMAJUAN YANG MEMBAWA KEPADA PEPE-RANGAN

Kemajuan selalunya datang beriringan dengan pengorbanan, atau kadangkala kehan-curan – bergantung pada kemampuan manusia untuk menemukan titik keseimbangan sesama mereka. Dapatan arkeologi mendedahkan betapa Zaman Gangsa membawa manusia ke kancah pepe-rangan dan persaingan dalam skala yang jauh lebih besar (dan tersusun) – sesuatu yang belum pernah berlaku sebelum itu.

Keadaan tersebut boleh dilihat kembali menerusi hasil penyelidikan yang dijalankan ke atas Lembah Tollense, salah sebuah medan pertem-puran terbesar dan terpenting di Zaman Gangsa. Medan ini terletak di rantau Pomerania (atau Mecklenburg-Vorpommern, Jerman moden) dan dipercayai sebagai sebuah laluan perdagangan yang penting di zaman silam.

Kerja-kerja penggalian yang dilakukan di sana berhasil menemukan lebih 140 rangka lelaki, dengan kesemuanya mempunyai kesan luka parah. Turut dijumpai, lebih 13,000 tulang yang berselerakan. Pakar menganggarkan bahawa pertem-puran tersebut melibatkan kira-kira 4,000 orang – jumlah ten-tera yang cukup ramai bagi pertem-puran yang berlaku di Zaman Gangsa.

Dapatan arkeologi juga membuktikan betapa kedua-dua belah pihak tidak dilengkapi dengan persenja-taan yang sama. Artifak-artifak yang dijumpai (mata panah, misalnya) bersifat pelbagai, dengan ada yang diperbuat daripada batu dan ada pula yang ditempa daripada gangsa. Justeru, sejarahwan berpendapat pertem-puran ini ibarat mentimun dengan durian.

Dalam erti kata lain, Pertem-puran Lembah Tollense bukanlah sekadar kon-flik berskala besar di Zaman Gangsa. Akan tetapi, ia juga memberikan gambaran sebenar tentang jurang kekuatan antara tamadun yang memiliki akses terhadap peralatan gangsa dan tamadun yang masih ketinggalan.

VINČA – TAMADUN GANGSA YANG MUNCUL SECARA MANDIRI DI EROPAH

Nama-nama seperti Mesopotamia, Indus, Mesir Purba, dan China mungkin cukup sinonim dengan topik berkaitan tamadun awal manusia. Di Eropah, antara tamadun terawal yang muncul ialah tamadun Vinča. Tamadun ini umumnya berkembang di Eropah Tenggara (Serbia, Bulgaria, Kosovo, Macedonia, dan Romania moden) sekitar 5700-4500 SM.

Dekad kebelakangan, lingkungan arkeologi berhasil membuat penemuan signifikan di Pločnik, Serbia. Sebanyak 14 artifak gangsa yang berusia seawal 4,000 SM dijumpai, bersama beberapa kepingan gangsa lain yang didapati jauh lebih tua, iaitu 4,650 SM. Penemuan ini membuktikan betapa penggunaan alatan gangsa di Eropah berlaku 1,500 tahun lebih awal dari jangkaan awal dan bersifat mandiri tanpa pengaruh dari tamadun-tamadun di Timur Dekat.

Zaman Gangsa kemudian disusuli oleh Zaman Besi (c. 1200-600 SM) yang turut membawa pelbagai perubahan kepada tamadun di serata dunia. Peralihan dari satu zaman ke satu zaman ini mengajarkan kita banyak perkara, antaranya bagaimana nenek-moyang kita meneroka dunia di sekeliling mereka dan memanfaatkannya untuk perkembangan manusia.

TERJEMAHAN
Aleksa Vučković. (15 Januari 2021). The Bronze Age – A Spark that Changed the World. Ancient Origins.


Runtuhan Yang Menelan Seribu Nyawa

Plaza Rana. Sebuah bangunan dibandar Savar Upazila. Savar ialah sebuah bandar berdekatan Dhaka, Bangladesh. Bangunan ini dimiliki oleh ahli perniagaan bernama Sohel Rana.

Bangunan ini pada asalnya ialah sebuah bangunan yang bertujuan untuk aktiviti komersial, gerai jualan dan aktiviti perniagaan. Tetapi kemudian ditukar dan digunakan untuk industri pakaian. Bangunan ini turut menempat bank, beberapa buah kedai dan sebagai tempat tinggal. Dianggarkan lebih 5000 orang bekerja dalam bangunan ini.

Tapak bangunan ini didirikan pada asalnya ialah kolam yang ditambak dan dijadikan asas bangunan. Berdasarkan laporan, pengubahsuaian dan penambahan empat tingkat atas tidak mendapat kelulusan yang sah daripada pihak berwajib.
Bangunan ini sepatutnya cuma mempunyai enam tingkat pada rancangan awal tetapi semasa hari kejadian bangunan ini mempunyai lapan tingkat dan tingkat kesembilan masih dalam proses pembinaan.

Rekaan bangunan ini juga tidak mampu menanggung bebanan jentera berat yang ditempatkan di tingkat paling atas bangunan.

Sehari Sebelum Runtuhan

Menurut laporan yang dikeluarkan oleh CNN, retakan panjang pada bahagian sisi bangunan telah didapati sehari sebelum kejadian runtuhan yang menggadai nyawa ini.

Semua penghuni bangunan mengosongkan bangunan selepas retakan pada bangunan itu kelihatan. Kedai-kedai dan bank yang berada ditingkat bawah ditutup.

Akan tetapi, pada hari yang sama juga, Sohel Rana selaku pemilik bangunan ini membuat pengumuman bahawa bangunan ini masih selamat untuk diduduki. Kesan retakan yang muncul tidak membahayakan penghuni dan akan diperbaiki. Dia juga meminta semua pekerja untuk kembali bekerja pada keesokan harinya.

Dilaporkan seorang jurutera telah dipanggil untuk memeriksa bangunan selepas retakan itu timbul. Jurutera itu juga telah memaklumkan kepada pemilik bangunan dan pengurusan bangunan itu tidak selamat untuk diduduki dan perlu diperbaiki. Tetapi pemilik dan pengurusan tidak mengendahkan amaran itu.

Runtuhan 24 April 2013.

Pada awal pagi, pekerja mula datang bekerja seperti biasa. Diesel generators yang ditempatkan ditingkat paling atas(lapan) dihidupkan untuk penjanaan tenaga.

Presiden Persatuan Pengilang dan Pengeksport Pakaian mengesahkan bahawa 3,122 pekerja berada di bangunan semasa kejadian itu.

Runtuhan berlaku pada jam 8.57 pagi waktu tempatan. Saksi kejadian yang berada berhampiran bangunan itu mendakwa gegaran runtuhan itu seperti gegaran gempa bumi.

Satu laman rasmi pengurusan kilang ini turut melaporkan sebahagian daripada mangsa ialah kanak-kanak memandangkan terdapat tempat penjagaan anak dalam bangunan ini bagi pekerja yang membawa anak ke tempat kerja.

Pencarian dan Menyelamat.

Persatuan Bangsa Bersepadu(PBB) menawarkan bantuan pakar untuk dihantar membantu proses pencarian mangsa tetapi ditolak oleh Kerajaan Bangladesh atas alasan mereka masih mampu mengawal keadaan.

Menteri yang terlibat telah mengarahkan pihak bomba, polis dan tentera untuk membantu dalam proses pencarian dan menyelamatkan mangsa. Sukarelawan yang terdiri dari keluarga mangsa turut terlibat dalam pencarian.

Seramai 2347 mangsa yang cedera berjaya dikeluarkan daripada runtuhan bangunan.
Menurut laporan BBC, sebanyak 1127 mayat mangsa yang terperangkap dikeluarkan dan sebahagian kecil tidak dapat dikenalpasti kerana tiada pengenalan diri.

Pampasan Kepada Keluarga Mangsa.

Dalam keadaan mangsa dan keluarga mangsa yang kehilangan mata pencarian, pampasan telah diberikan sebanyak 200 dollar sekiranya mereka berjaya membuktikan mayat mangsa ialah keluarga mereka. US membantu keluarga mangsa dengan membekalkan kit DNA untuk kegunaan membuktikan hubungan dengan mangsa. International Labour Organisation (ILO) turut membantu dengan membuat tabung dana bantuan pampasan kepada mangsa dan keluarga yang terlibat, turut disertai oleh beberapa syarikat pakaian yang mempunyai hubungan perniagaan dengan pengurusan bangunan ini.

Namun, terdapat juga keluarga mangsa yang gagal membuktikan mangsa mempunyai hubungan saudara akibat kekurangan dokumen berkaitan.

Siasatan Punca Kejadian Kemalangan.

Antara penyebab utama bangunan ini runtuh ialah:

1. Bangunan ini didirikan diatas tambakan kolam. Tambakan tidak kukuh untuk menyokong tapak bangunan ini.

2. Penukaran kegunaan komersial, pusat jualan kepada industri perkilangan pakaian. Struktur bangunan ini tidak direka untuk menampung beban jentera berat seperti generator dan mesin proses pembuatan pakaian.

3. Penambahan 4 tingkat atas adalah tidak mendapat kelulusan pihak berwajib.

4. Berdasarkan siasatan bencana, bahan yang digunakan dalam pembinaan bangunan ini tidak mencukupi dan tidak berkualiti. Sebagai contoh, besi bar sokongan dalam tiang utama kecil dan tidak mengikut piawaian yang betul untuk pembinaan bangunan enam tingkat.

5. Gegaran berterusan daripada jentera dibahagian atas bangunan turut memberi impak kepada struktur bangunan menyebabkan bangunan retak dan seterusnya runtuh.

Kesimpulan.

Kejadian runtuhan ini membawa kepada penahanan pemilik bangunan, Sohel Rana atas kesalahan gagal menyediakan tempat yang selamat untuk bekerja, memalsukan dokumen dan rasuah untuk kelulusan bangunan. Beberapa orang bahagian pengurusan bangunan ini turut ditahan termasuk jurutera yang terlibat semasa proses penambahan empat tingkat atas.

Orang awam turut mempertikaikan mengapa bangunan ini boleh beroperasi sedangkan tingkat paling atas masih dalam proses pembinaan struktur.

“Kontraktor dan yang terlibat dalam pembinaan bangunan termasuk kuli tanpa gaji, ikhlaslah dalam pekerjaan.
Yang kau bina tu bangunan untuk manusia, bukan reban ayam.”

Rujukan.

1. Jim Yardley (2013) Report on Deadly Factory Collapse in Bangladesh Finds Widespread Blame. New York Times.
https://mobile.nytimes.com/…/report-on-bangladesh-building-…

2. Ker Than (2013) Bangladesh Building Collapse Due to Shoddy Construction. National Geographics Channel.
https://news.nationalgeographic.com/…/130425-bangladesh-dh…/

3. BBC News (2013) Bangladesh building collapse death toll over 800.
http://www.bbc.com/news/world-asia-22450419

4. Md Rezwanul Islam, Md Waliur Rahman, Fahad Ali Gul (2017) Savar Building Collapsed, The Dark History of Dhaka.
ISSN: 2455-6114

*Gambar dari BBC News


Kaligrafi Masjid Daripada Maharaja Kedua Terakhir China

Masjid Huaisheng (怀圣寺) di Guangzhou, adalah salah satu antara 4 Rumah Allah yang tetua di China. Selain daripada tempat bersemadinya lagenda Makam Saad Ibn Abi Waqqas, ia turut mempunyai sentuhan diraja.

Pada pintu gerbang selatannya, terdapat kaligrafi Cina 4 perkataan yang tertera “教崇西域” (Jiao Chong Xiyu) yang bermaksud “Agama dari Rantau Barat”. Rantau barat merujuk kepada Asia Tengah dan Timur Tengah.

Kaligrafi ini ditulis pada 20 haribulan 8, tahun ke-27 era Guangxu (2 Oktober 1901) Dinasti Qing. Di atas kaligrafi tersebut mempunyai cap mohor Maharani Balu Cixi (慈禧皇太后). Beliau berasal daripada kerabat Yehe Nara yang berbangsa Manchu. Nama darjat dalam bahasa ibundanya ialah Hiyoošungga Gingguji Iletu Hūwangheo (ᡥᡳᠶᠣᠣᡧᡠᠩᡤᠠ ᡤᡳᠩᡤᡠᠵᡳ ᡳᠯᡝᡨᡠ ᡥᡡᠸᠠᠩᡥᡝᠣ).

Dalam sejarah China, pengaruh Cixi sangat berkuasa sehingga menjadikan anak saudaranya Maharaja Guangxu sebagai pemerintah boneka. Kuasa pemerintahan Cixi turut menjangkau Wu Zetian, wanita berstatus Maharaja pada zaman Dinasti Tang.

Oleh sebab bimbangkan usaha permodenan negara akan mengurangkan kuasa kerabat diraja, Cixi menjatuhkan hukuman m4ti terhadap sesiapa yang terlibat dalam gerakan Reformasi 100 Hari (戊戌变法), sebuah usaha kerjasama antara Maharaja dengan para sarjana seperti Kang Youwei dalam memajukan China sepertimana Jepun bangkit dalam kemajuan melalui Pemulihan Meiji.

Antara intipati gerakan ini termasuklah memperkenalkan sistem Maharaja Berpelembagaan. Tidak hairanlah usaha ini ditentang oleh Cixi dan golongan konservatif.

Susulan tindakan Cixi, Maharaja Guangxu diletakkan dalam tahanan rumah. Selepas itu, semua perintah Cixi diumumkan melalui titah bercapmohorkan Maharaja. Sungguhpun demikian, Guangxu mangkat sehari sebelum kewafatan Cixi. Khabar angin menyatakan Guangxu mangkat diracun supaya baginda tidak dapat lagi meneruskan kempen reformasinya selepas kewafatan Cixi.

Ia terbukti pada 4 November 2008 apabila pihak forensik China mendapati jenazah Paduka Baginda mengandungi kimia arsenik sebanyak 2,000 kali lebih tinggi daripada kebanyakan kes keracunan kimia. Hal demikian terbukti juga dengan rekod perubatan diraja yang menyatakan bahawa baginda pernah jatuh gering yang amat luar biasa dengan kulitnya bertukar kebiruan. Namun segala maklumat ini tidak didedahkan semasa zamannya.

Atas ialah makam Chongling (崇陵), provinsi Hebei, di mana Maharaja Guangxu dan Maharani Longyu dikebumikan. Kerandanya diletakkan dalam gua bawah tanah buatan.

Kredit – https://www.sohu.com/a/365293604_120366109
𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和遺風 ~ لڬسي چيڠ هو

ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ
.
RUJUKAN:

“Arsenic killed Qing Emperor, experts find”. New York Times. 4 Nov 2008. https://www.nytimes.com/…/04iht-emperor.1.17508162.html , dicapai 1 Dis 2020


Rumah Mandi Dan Spa Rom Berusia 2000 Tahun Ditemui

Tidak seperti sesetengah rumah mandi awam yang dikhaskan kepada golongan pemerintah dan bangsawan, rumah mandi ini dikhaskan untuk golongan marhaen di Cadiz. Cadiz amat terkenal pada era Rom sebagai pembekal produk perikanan dan pertanian. Lantas, tidak hairanlah mengapa rumah mandian ini menjadi tumpuan kerana ini membolehkan golongan petani dan nelayan melepaskan lelah selepas seharian bekerja.

Sejarawan Dario Bernal berpandangan rumah mandi ini dianggap ke hadapan pada zamannya. Air akan dipanaskan dalam ketuhar-ketuhar gergasi sebelum disalurkan ke kolam-kolam mandian. Sementara ruang-ruang mandian dipanaskan dengan hipokos, sebuah unit pemanas pusat di bawah ruang lantai rumah mandi yang dinaikkan. Sebelum ini, ramai menyangka kompleks rumah mandi ini sebagai ladang perikanan era Rom.

Selain sebahagian kompleks rumah mandian, pasukan pengkaji turut menemui artifak seramik abad ke-12 dan ke-13 di situ. Di satu lagi tapak tidak jauh dari Tanjung Trafalgar, enam buah kolam ditemui hasil kerja ekskavasi. Bagaimanapun, kolam yang berkedalaman lima hingga 6.5 kaki itu bukan digunakan sebagai rumah mandi tetapi sebagai kolam mengawet ikan. Di samping itu, sebuah makam berusia 4,000 tahun turut ditemui berhampiran tapak berkenaan.

Bagi menteri kebudayaan Andalusia, Patricia del Pozo, pelbagai penemuan arkeologi yang dilaporkan merupakan satu berita baik kepada wilayah berkenaan. Ini menunjukkan wilayah tersebut kaya dengan pelbagai nilai sejarah. Menariknya, Tanjung Trafalgar turut menjadi saksi pertempuran hebat angkatan laut British dengan angkatan laut Napoleon pada 1805.

RUJUKAN:

Avery, D. (2021). Ancient Roman baths that were ‘spas’ for farmers and fishermen 2,000 years ago are discovered amazingly well-preserved in Spain. Daily Mail.


Kisah Identiti Nasional Kanada Yang Sedang Dibunuh Liberal

Tahun lalu, Dewan Bandaraya Victoria, ibu negeri British Columbia, menanggalkan tugu Perdana Menteri pertama Kanada, John MacDonald kerana dasarnya pada tahun 1857 yang memaksa orang asli untuk berbahasa Inggeris atau Perancis dan bersekolah mengikut sistem Euro-Kanada, menarik perhatian.

Selain itu, langkah menukar gambar not 10 dolar Kanada dari gambar John MacDonald kepada tokoh kulit hitam wanita yang rata-rata warga Kanada tidak kenal, turut mencetus kontroversi.

Dan baru-baru ini, Royal Mint of Canada, iaitu syarikat pencetak wang Kanada, mengumumkan syilling satu dolar Kanada bertukar, daripada gambar beruang Artik, kepada gambar pro-LGBT.

Selain itu, Kanada juga mahu mengambil 1 juta warga imigran terutamanya dari Timur Tengah untuk menjadi warga negara, tiga tahun daripada sekarang.

Semua ini adalah datang dari dasar pro-multibudaya dan pascanegara Perdana Menterinya, Justin Trudeau.

Justin, yang merupakan idola kepada semua liberal dan SJW seluruh dunia, telah membuat polisi Kanada yang menghapuskan semua sejarah silam, semua polisi lama dan menggantikannya dengan dasar yang memeluk ideologi multibudaya serta menolak idea lama.

Menurut pengkritik utama Justin Trudeau, ahli falsafah dan professor di Universiti of Toronto, Jordan Peterson, segala polisi ini dipanggil sebagai “cultural Marxism”, iaitu menolak segala identiti, sejarah, seni, budaya, senibina, bahasa dan sebagainya, daripada budaya lama kerana ia dianggap “alat kaum borjois”.

Cultural Marxism ini dilihat mulai segar bugar sejak tamat Perang Dunia Kedua dan 1950-an apabila Brazil membina ibu negara barunya, Brasilia, dengan identiti modenis dengan senibina daripada arkitek seperti Oscar Niemeyer.

Bahkan bangunan Pertubuhan Bangsa-Bangsa Bersatu yang direkabentuk oleh Le Corbusier, menolak identiti bangsa, dan menyambut multibudaya yang merupakan tunjang kepada ideologi Cultural Marxism.

Cultural Marxism menolak ciri-ciri tempatan kerana ia dilihat sebagai simbol nasionalisme yang memecahbelahkan umat manusia. Untuk berpegang kepada prinsip satu bangsa manusia dan dunia tanpa sempadan, Cultural Marxism ini merupakan cabang kepada internationalism, atau globalism.

Idea ini mahu menghapuskan budaya lama kerana ia dikatakan mewakili kaum borjois dan untuk satu bangsa manusia yang baru, memerlukan satu perlambangan yang baru tanpa melibatkan mana-mana budaya.

Sebab tu kalau anda lihat semua arkitek dan desain bangunan mereka pada zaman sekarang ini kelihatan semua sama, kerana datang dari sekolah pemikiran (school of thoughts) yang sama.

Norman Foster, Zaha Hadid, Fazlur Rahman Khan, Cesar Pelli, Adrian Smith – semua daripada school of thoughts senireka yang sama.

Dan sebab itu sekarang ni baik filem, muzik, seni moden (yang lukisan merapu konon ada maksud dalam tapi sebenarnya tak ada maksud apa pun), senibina bangunan semuanya kelihatan sama – kerana ini adalah Cultural Marxism yang merupakan agenda globalist.

Mao Zedong melancarkan Revolusi Budaya di China dari 1966 hingga 1976, dengan menghapuskan para sejarahwan, sasterawan, seni dan segala unsur yang datang dari budaya silam – demi satu bangsa yang baru, menyebabkan banyak budaya Cina yang dah terkumpul 2,000 tahun lenyap begitu sahaja.

Sementara Justin Trudeau tidak membunuh jutaan para sejarawan dan sasterawan seperti Mao, beliau sebaliknya mengimport imigran ke Kanada atas dasar kononnya prihatin terhadap mangsa perang, tetapi sebenarnya sedang merombak fabrik sosial negara tersebut.

Identity politics, yang merupakan satu akar kepada ideologi Cultural Marxism juga, adalah satu cara untuk melupuskan segala identiti lama dan digantikan dengan identiti baru nasional yang banal dan kosong tanpa erti.

Contohnya di sekolah-sekolah mereka tidak lagi dilabelkan sebagai pelajar lelaki atau perempuan, dan mereka bebas untuk memilih jantina bukan berdasarkan organ jantina biologi mereka.

Mereka diajar agar memeluk budaya multibudaya serta menolak budaya Euro-Canada yang telah menjadi tunjang negara tersebut sejak kemerdekaan pada 1857.

Kaum majoriti, White Canadians diajar untuk membenci kaum sendiri kerana penjajah, seolah-olah seperti ‘original sins’.

Kaum minoriti pula bebas untuk mengutuk White Canadians dan kalau White Canadians ini melawan, ia dianggap hate crime.

Begitu juga sekiranya golongan homoseksual bebas untuk mengutuk golongan hetero, tetapi akan jadi hate crime jika sebaliknya.

Perkara ini bukan sahaja berlaku di Canada bahkan seluruh dunia termasuk di negara kita. Sejak zaman media sosial ini, syarikat gergasi tech seperti Facebook dan Twitter sudah mula menjadi ‘thought police’ dan ‘Big Brother’, terutamanya jika anda mengguris perasaan para feminis atau SJW atas alasan hate crime.

Justin juga dikritik kerana menggunakan istilah “personkind” kerana perkataan “mankind” itu misoginis dan simbol patriarki kerana perkataan “man”.

Lelaki di zaman pasca moden seolah-olah sedang dikembirikan kemaluannya, dan lelaki yang menunjukkan sifat kelelakian akan dianggap “toxic masculinity”.

Dan kini, warga Kanada terutamanya yang mengundi Justin Trudeau dan Parti Liberal, terasa ‘hancing’ dengan manifesto untuk memulihkan ekonomi sejak 2015 masih lagi belum pulih, kembali mula menyokong Parti Konservatif.

Kemenangan besar dalam pilihan raya Datuk Bandar Toronto, bandar terbesar di Kanada serta pilihan raya negeri Ontario, negeri paling ramai penduduk di Kanada pada Konservatif, membuktikan multibudaya serta Cultural Marxism serta idea globalism sedang ditolak di dunia Barat.

Brexit, kemenangan Trump serta penolakan besar-besaran parti pro-EU oleh ramai masyarakat di Eropah mula menunjukkan sentimen ini semakin besar.

Justin Trudeau cuba memadam sejarah, cuba mengolah bahasa, cuba membasuh fikiran anak kecil supaya keliru dengan identiti bangsa dan jantina sendiri, adalah sama seperti Big Brother dalam novel Nineteen Eighty Four.

Who controls the past, controls the future. Who controls the present, controls the past.


Mengapa Uthmaniyyah Ketinggalan Zaman Menjelang Era Moden?

Dua ratus tahun yang lalu, para pemerintah Empayar Uthmaniyyah berusaha untuk membawa masuk ilmu dari segi sains, teknologi, pendidikan dan sistem pengurusan dari negara-negara di Eropah.

Namun, usaha ini tidak memiliki satu komponen yang paling penting dalam proses peralihan teknologi, tanpa komponen ini tidak mungkin akan wujud negara-negara maju yang berhasrat untuk terus memacu kemajuan melalui ilmu.

Komponen yang hilang itu adalah pengembangan budaya penyelidikan dan kajian. Kini ia menjadi satu keperluan untuk diceritakan kembali bagaimana betapa pentingnya kemunculan budaya ini sekitar tahun-tahun terakhir dalam sejarah Uthmaniyyah, dan apakah implikasi dari budaya ini mempengaruhi negara-negara yang sedang membangun hari ini.

Bayangkan, Empayar Uthmaniyyah merupakan sebuah kerajaan Islam yang membina tamadun baharu berlandaskan ilmu pengetahuan selepas Eropah lumpuh kerana kepercayaan tahyul lagi kuno yang mengakibatkan ramai populasi Eropah terkorb*n akibat wabak Black D*ath.

Namun menjelang akhir abad ke-19, Uthmaniyyah antara kuasa dunia yang boleh dikatakan sangat ketinggalan zaman. Mengapa boleh jadi sebegitu?

TEKNOLOGI KETENTERAAN

Empayar Turki Uthmaniyyah muncul di pentas dunia menjelang pada abad keempat belas. Enam ratus tahun kemudian ia meninggalkan jejaknya di tanah bekas Kerajaan Byzantium, di negara-negara berbahasa Arab, Afrika Utara dan di Eropah tengah.

Sains dan pendidikan berkembang sepanjang zaman bangsa Turki ini menjadi kuasa besar dunia, terutamanya pada awal kebangkitannya. Uthmaniyyah telah banyak menyumbang untuk pembangunan hospital dan rawatan kesihatan, malahan dunia telah menyaksikan kemajuan Uthmaniyyah dalam bidang perubatan, perlombongan dan teknologi ketenteraan.

Mereka juga membina sebuah balai cerap yang terkemuka di kota Istanbul dan telah mendirikan lebih dari 300 pusat pengajian yang kita kenali hari ini sebagai madrasah. Pelajar dari seluruh pelusuk dunia datang untuk belajar dan melakukan penyelidikan dalam bidang aritmetik, astronomi, falsafah dan keimanan (juga dikenali sebagai ‘sains agama’).

Tetapi apabila menjelang abad ketujuh belas, melalui laporan yang dikirim oleh duta besar mereka di Eropah bersama terjemahan teks penting dalam bahasa barat, Uthmaniyyah mula menyedari bahawa Eropah telah mencapai tahap kemajuan yang lebih canggih dalam teknologi melalui teknik pendidikan dan pembelajarannya. Uthmaniyyah berusaha mencari jalan bagi mengadaptasi beberapa teknik terbaru ini.

Contohnya, mereka mengagumi teknologi ketenteraan dari Eropah. Semenjak awal kebangkitan Empayar Uthmaniyyah lagi orang-orang Turki telah mempelajari teknologi menghasilkan senjata api dan meriam, dimana mereka akhirnya mendapati terdapat industri penghasilan senjata api di Bosnia dan Serbia.

Mereka kemudian melantik pakar dari negara-negara tersebut dan juga dari negara England, Perancis serta Belanda untuk membantu mereka menghasilkan senjata api dan melatih keupayaan kakitangan teknikal mereka sendiri.

Uthmaniyyah juga mahu mempelajari ilmu baru mengenai penyusunan organisasi dan strategi ketenteraan. Mereka mendirikan pusat pendidikan dan latihan ketenteraan kemudian menstruktur semula anggota tentera mereka menjadi pegawai dari pelbagai jenis peringkat dan pangkat ketenteraan, perubatan, pendidikan dan pentadbiran. Penasihat ketenteraan Uthmaniyyah kebiasaannya berasal dari Eropah, atau orang Eropah yang telah memeluk Islam.

Eropah juga menyediakan model sekolah baharu dengan membentuk peringkat pendidikan menengah dan tinggi. Sehingga abad ketujuh belas, model pembelajaran dominan yang diamalkan di seluruh Empayar Uthmaniyyah mengamalkan dasar hubungan di antara guru dan pelajar, ia merupakan bentuk pembelajaran yang bersifat peribadi di mana seorang pelajar hanya lulus setelah gurunya menganggap dia telah bersedia untuk meninggalkan persekolahan.

Pelajar akan diberi lesen, yang dikenali sebagai icazet (ijazah, tetapi maksudnya adalah “keizinan”), yang melayakkan mereka pula memiliki pelajar sendiri, ini konsep seorang guru mewarisi autoriti dari gurunya sendiri berdasarkan susunan rantaian para ulamak yang membawa terus kepada Nabi Muhammad S.A.W. di permulaan rantaian. Konsep ini diserap dari fahaman Sufi.

Sistem sebegini masih diamalkan dalam pengajaran ilmu pendidikan agama di kebanyakan negara Islam atau majoriti Muslim hingga ke hari ini terutamanya di sekolah-sekolah pondok.

Tetapi sistem pendidikan di Eropah telah jauh melangkaui model Uthmaniyyah dan banyak sekolah berkonsep Eropah mula muncul di negara-negara naungan dan anggota Uthmaniyyah, rata-ratanya merupakan sebahagian daripada gerakan mubaligh Kristian.

Uthmaniyyah berusaha keras membina sekolah dan institusi pendidikan tinggi, seperti sekolah perubatan, dengan kaedah yang serupa, antara sebabnya adalah untuk mengekang pengaruh asing dan gerakan mubaligh Kristian dalam Empayar Uthmaniyyah. Tetapi mereka gagal menyedari hakikat bahawa sistem pendidikan awam mereka sendiri perlu diperbaharui tanpa perlu meniru.

Institusi pendidikan baharu diatur dengan memisahkan pelajar mengikut usia, melantik guru bertauliah untuk mata pelajaran tertentu, menstruktur pengajaran berdasarkan silibus pelajaran, mengadakan peperiksaan untuk pelajar yang layak dan menghantar guru ke luar negara bagi menambah ilmu dan latihan lanjutan dalam suasana disiplin baru.

Empat pelajar pertama era Uthmaniyyah dihantar ke luar negara di Perancis pada tahun 1830 untuk mempelajari subjek ketenteraan. Sembilan tahun kemudian, 36 pelajar dihantar ke London, Paris dan Vienna untuk belajar bidang kejuruteraan.

PENYELIDIKAN DIKETEPIKAN

Walaupun Uthmaniyyah giat memantau ilmu sains dan teknologi Eropah, ditambah dengan usaha mereka untuk menghantar pelajar mereka sendiri ke Eropah, Uthmaniyyah gagal memahami bahawa ilmu sains dan teknologi Eropah berkembang kerana menyokong dan mempromosikan budaya penyelidikan.

Hubungan antara penyelidikan dan teknologi hampir hilang sepenuhnya sepanjang proses peralihan teknologi Uthmaniyyah hingga pertengahan tahun 1800-an. Ini antara punca mengapa empayar yang dahulunya merupakan salah satu daripada “Gunpowder Empires” ini menghadapi masalah persenjataan yang amat teruk semasa Per*ng Dunia Pertama sehingga terpaksa menerima bekalan senjata daripada Jerman.

Satu pendapat mengenai hal ini, ada satu perkataan yang berasal dari bahasa Turki yang setara dengan perkataan ‘sains’, iaitu fen. Namun pada dekad pertama abad kedua puluh, fen lebih cenderung membawa maksud teknik berbanding penyelidikan, pengetahuan atau penyelidikan.

Ia juga sama erti dengan pemahaman bahawa teknologi moden bermaksud keupayaan untuk menghasilkan dan menggunakan instrumen yang dibuat dan digunakan di negara maju, dan tidak semestinya perlu mempunyai kemampuan untuk inovasi dan membangunkan mengikut produk mengikut cara sendiri.

Pendapat yang lain pula adalah dari penubuhan Imperial Naval Engineering College pada tahun 1773, ia mungkin institusi teknikal moden yang pertama Empayar Uthmaniyyah. Kurikulum untuk empat tahun pertama merangkumi aspek praktikal kejuruteraan seperti aritmetik, astronomi, balistik, geometri dan hidraulik.

Mata pelajaran seperti fizik, kimia dan sains semula jadi tidak termasuk dalam kurikulum, begitu juga metalurgi, penting untuk pemahaman yang tepat mengenai kejuruteraan awam dan mekanikal.

Mungkin yang paling jelas adalah kenyataan bahawa tidak ada kajian yang dilakukan dalam 100 tahun pertama kewujudan kolej kejuruteraan. Pelajar yang ingin membuat kajian serius harus pergi ke Eropah.

Mempromosikan budaya penyelidikan adalah pengajaran yang mula diambil berat oleh Uthmaniyyah pada pertengahan tahun 1800-an dengan pembentukan sebuah masyarakat saintifik dan banyak membina universiti yang lebih moden.

Kini diakui secara meluas bahawa peralihan teknologi yang sebenar amat memerlukan penglibatan ramai individu yang sudah biasa dengan penyelidikan dan kajian; jika sekadar membeli teknologi dari luar negara dan melatih bangsa sendiri menggunakannya tidak cukup untuk menjadi sebuah negara yang maju secara saintifik.

Itulah yang terjadi kepada Uthmaniyyah, sebuah empayar yang pernah mendominasi bidang sains pada zaman kegemilangannya, tiba-tiba menjadi sebuah kuasa dunia yang ketinggalan zaman menjelang era kemodenan.

RUJUKAN:

The Way Ahead For Islamic Science : https://www.scidev.net/global/education/spotlight/the-way-ahead-for-islamic-science.html


Sejarah Permulaan April Fools

Tidak ramai yang tahu asal usul April’s Fools. Lebih mengecewakan apabila umat Islam turut menyambutnya tanpa mengetahui nasib nenek moyang seagama yang dilumatkan teruk oleh tentera-tentera Ferdinand III dan Isabella I. Proksi-proksi mereka mengutuskan wain dan tembakau kepada Dunia Islam. Tetapi cukup pasal kejatuhan Islam di Andalusia, kerana peristiwa itu tiada kaitan langsung dengan April’s Fools.

Terdapat banyak pendustaan disebarkan yang mengatakan bahawa April’s Fools diciptakan untuk mengatakan bahawa umat Islam telah ditipu dan April’s Fools dibuat untuk menyambut kejatuhan Granada pada 1 April . Dan rata-ratanya ramai mempercayainya, berdasarkan amaun perkongsian yang diteliti.

Pertama sekali, Muhammad XII menyerahkan Emiriyah Granada, sekali kota dan Istana Alhambra pada 2 Januari, 1492. Itulah tarikh kejatuhan Granada, bukan 1 April seperti didendangkan. Perlu diingatkan bahawa rokok masih lagi belum wujud di Andalusia pada ketika ini.

Pendustaan kedua turut mengaitkan peristiwa yang sama, iaitu selepas kekalahan Islam, kuasa Kristian menjanjikan bahawa umat Islam akan dihantar ke Afrika, tetapi mereka memungkirinya lalu membakar kapal-kapal pada 1 April. Maka mereka menyambut April’s Fools untuk menghina umat Islam – ini adalah satu fitnah. Sungguhpun kuasa Islam jatuh pada 1492, arahan pertama yang menghalau umat Islam dikeluarkan pada April, 1609. Jangan bersorak lagi, kerana April tersebut bertarikhkan April 9, iaitu pada ketika Raja Philip III.

Itupun baginda menghalau golongan Morisco yang merupakan turun temurun umat Islam yang murtad kerana takutkan penghalauan atau hukuman mati daripada Ferdinand III dan Isabella I.

Asal usul April’s Fools Day masih lagi misteri. Sejarawan mengandaikan bahawa peristiwa ini bermula sejak 1582, apabila Perancis tukar sistem kalendar Julian ke Gregorian. Tidak ramai yang sedar bahawa tahun baru telah ditolak ke 1 Januari. Dan mereka akan dibahan jika menyambut peristiwa tahun baru semasa penghujung Mac hingga 1 April. ‘Pembahanan’ ini akan menyusuli sejenis ikan kertas yang akan diletakkan di belakang mereka – “poisson d’avril” (ikan April) sebagai simbol ikan yang mudah ditangkap dan orang yang mudah tertipu.

Sejarawan turut berpendapat bahawa peristiwa April’s Fools dapat ditemui daripada perayaan kuno seperti Hilaria, di Rom pada penghujung Mac. Ada juga spekulasi bahawa peristiwa ini terikat dengan ekuinoks, iaitu hari pertama Musim Bunga untuk Hemisfera Utara, apabila Alam Semulajadi menipu orang dengan cuaca berubah.

Apa-apa pun, peristiwa ini sampai Britain pada abad ke-18. Di Scotland, April’s Fools adalah peristiwa dua hari, bermula dengan upcara “hunting the gowk” iaitu apabila pengutus dihantar untuk menguruskan tugasan yang sebenarnya palsu, disambungkan dengan Hari Tailie iaitu apabila orang-orang diusik dengan tanda “tendang aku” atau ekor dilekatkan di belakang.

Makin lama, tradisi ini disambut satu dunia. Media siap membuat perakuan palsu lagi untuk menipu penonton. Semua ini adalah usikan, yang tiada kaitan dengan peperangan atau propaganda. Pada 1957, BBC siap menunjukkan petani-petani Switzerland sedang menuai mi spaghetti daripada pokok. Ramai juga yang ditipu. Sports Illustrated siap menipu seorang budak baru bernama Sidd Finch membaling bola selaju 168 batu sejam (270km/j). Pada 1998 pula, Burger King mempromosikan hidangan “Left-Handed Whopper” yang menyaksikan ramai pelanggan yang memesankan sandwich tersebut – tetapi itu hanyalah gurauan April semata-mata.

Apa-apa pun artikel ini bukanlah mahu menghalalkan fatwa yang dikeluarkan ke atas April Fool oleh para ulamak dan badan berautoriti agama di Malaysia kerana apa yang kami cuba betulkan di sini ialah kesalahan fakta yang asyik disebarkan di alam maya. Yang haram tetap haram hukumnya.

Islam ialah agama yang mengangkat kebenaran, maka berhujahlah atas nama kebenaran.


Seks, Genetik Dan Gender

Anda pernah tak terfikir macam mana genetik menentukan jantina anda? Macam mana manusia dijadikan lelaki atau perempuan menurut sains biologi? Pada masa yang sama, pernah tak anda mendengar bahawa ada golongan yang selalu bising bahawa binatang tak dicipta menjadi homoseksual?

Sekiranya persoalan di atas menarik perhatian anda, maka teruskan membaca. Saya akan menceritakan macam mana sistem seks kromosom berfungsi dan kenapa ayat “binatang tu tak homoseksual” tu salah. Saya akan terangkan kenapa sistem biologi ni sangatlah rumit.

Sekiranya kita bercakap tentang kromosom seks manusia, rata-rata daripada kita akan tahu bahawa lelaki mempunyai kromosom XY dan perempuan mempunyai kromosom XX. XY dan XX ni pula merujuk kepada kromosom ke-46 yang wujud dalam DNA manusia. Yang menentukan hasil persenyawaan tu lelaki atau perempuan ialah kromosom yang dibawa oleh sperma bapa. Ovum ibu mengandungi 22+X kromosom (23 kromosom) dan sperma bapa mengandungi 22+X atau 22+Y kromosom (23 kromosom kesemuanya).

Oleh sebab itulah, sperma bapa yang menentukan jantina anak sebab kelainan kromosom yang dibawa. Kromosom Y ni dipanggil sebegitu kerana ia adalah kromosom yang cacat sebab pendek. Campuran 23 kromosom daripada kedua-dua belah pihak akan mewujudkan anak dengan jumlah kromosom sebanyak 46, yakni jumlah kromosom manusia. Setiap hidupan ada jumlah kromosom yang berlainan. Lalat buah misalnya, ada kromosom berjumlah 8 dan chimpanzee berjumlah 48. Kebanyakan jumlah kromosom adalah dalam nombor genap. Mod seks bagi sistem ini ialah lygaeous.

Namun, tak kesemua hidupan menggunakan sistem jantina dan seks seperti manusia. Kebanyakan daripada hidupan-hidupan dunia bukan jenis binary jantan betina, tapi khunsa. Kita ambil contoh cacing gelang C. elegans. Cacing gelang spesis ni mempunyai dua jantina yakni sama ada jantan atau khunsa (ada kedua-dua organ seks jantan betina). Kita tengok jauh sikit ke keluarga jauh mereka, siput dan cacing tanah. Mereka semua adalah khunsa dan apabila tiba musim mengawan, masing-masing akan bertukar ke jantina mengikut pilihan masing-masing. Untuk kes yang lebih ekstrem, lintah bulan jenis ‘banana slug’ kadang kala mempunyai masalah ‘zakar’ tersangkut pada organ betina banana slug. Bagi mengatasi masalah ini, banana slug ‘betina’ akan menggigit putus ‘zakar’ berkenaan. Sekalipun ‘zakar jantan’ banana slug terputus, dia masih boleh membiak pada musim lain tapi hanya sebagai banana slug ‘betina’. Barangkali inilah trait survival bagi banana slug dalam membiak.

Kita pergi jauh pada filum kordata, spesis ikan badut selalunya akan menetas sebagai ikan jantan. Namun, apabila jumlah ikan badut betina menjadi sedikit, sesetengah daripada ikan badut jantan akan bertukar jantina menjadi betina. Dalam satu kes, penangkapan ikan badut betina bagi kegiatan haiwan peliharan sahaja sudah cukup untuk membuatkan ikan badut jantan bertukar menjadi betina.

Ada sesetengah spesis serangga mempunyai sistem mod seks yang pelik. Berbanding manusia yang menggunakan sistem XX/XY, serangga ni mengguna pakai sistem XX/XO. Dalam sistem ni, jantina jantan ditentukan dengan ketiadaan satu kromosom, menjadikan jumlah kromosom mereka ganjil. Nama mod seks ini ialah protenor. Sebagai contoh, jumlah kromosom belalang betina ialah 24 (22+XX), tapi bagi belalang jantan, jumlah tersebut ialah 23 (22+X).

Sekarang, kita tengok sistem yang lebih pelik yakni ZZ/ZW. Terma kromosom sistem ini adalah berlainan kerana sistem yang tak sama. Kebanyakan hidupan yang mengguna pakai sistem ini ialah unggas dan reptilia. Apa yang membuatkan sistem ni aneh ialah penentuan jantina. Berbanding sistem-sistem di atas, hidupan seperti ayam jantan mempunyai kromosom ZZ sebagai kromosom jantina.

Yang betina mempunyai kromosom ZW. ZW ni bermaksud kromosom W ialah kromosom cacat. Ini adalah pelik, kerana hanya jantina jantan sahaja yang sepatutnya berkromosom cacat seperti XY dan XO! Kenapa ayam mengguna pakai sistem yang lain? Sekarang ni, secara teknikalnya, ayam jantan ialah betina dan ayam betina ialah jantan menurut perspektif jantina manusia.Ini adalah persoalan yang sampai sekarang saintis-saintis pun pening.

Pada mulanya, saya berhipotesis jantina jantan mempunyai kromosom cacat sebab kita tak serumit jantina betina yang mempunyai lebih banyak hormon dan fungsi biologi yang lain. Tapi, bila saya mendapat tahu tentang kes ZZ/ZW, saya naik pening. Jadi, apa fungsi sebenar kromosom cacat seperti XY, XO dan ZW ni? Saya tinggalkan persoalan ni untuk anda semua.

Okay, sekarang saya nak cerita tentang penyakit kromosom seks. Macam mana manusia boleh jadi khunsa? Kalau kita maklumat di atas, khunsa manusia ni wujud sebab sama kita terlbeih kromosom, atau terkurang kromosom. Sindrom Klinefelter sebagai contoh, mempunyai 47 kromosom (44+XXY). Penyakit ni hanya boleh terkena pada lelaki sahaja. Dengan lebih kromosom XX, lelaki tersebut akan mempunyai ciri-ciri keperempuanan seperti dada dan pinggang yang besar. Sindrom Turner pula hanya untuk perempuan. Mereka mempunyai masalah kekurangan kromosom dengan jumlah 45 (44+X).

Disebabkan kekurangan kromosom, mereka ni selalunya cacat dan juga mandul. Ada juga penyakit terlebih kromosom yang menyebabkan kita menjadi terlebih jantan atau terlebih betina (ni bukan kata maki ya). Trisomy X mempunyai jumlah kromosom 47 (44+XXX), yakni terlebih perempuan dan sindrom Jacob menyebabkan terlebih jantan dengan jumlah kromosom 47 (44+XYY).

Antara sifat terlebih jantan yang ada pada sindrom Jacob ialah ketinggian mereka selalunya mencapai 1.8 meter. Disebabkan kesemua daripada penyakit ni melibatkan jumlah kromosom yang tak normal, maka mereka semua adalah mandul.

Sebenarnya, ada banyak lagi misteri dan keanehan tentang jantina, gender dan seks bagi haiwan. Binatang seperti dubuk sebagai contoh, kesemua daripada mereka mempunyai zakar, termasuk yang betina. Jadi, apabila si betina nak beranak, anak tu akan keluar pada ‘zakar’ mereka (Aduh, saya yang tulis benda ni pun dah terasa perit). Monyet bonobo juga adalah spesis yang aneh kerana mereka ni memang diketahui sebagai spesis homoseksual.

Point saya di sini ialah, ayat ‘binatang itu dicipta bukan sebagai homoseks’ adalah salah. Perlakuan homoseks ni memang boleh dijumpai dalam dunia haiwan. Hujah ini akan memakan kita yang menentang LGBT. Sebab tu lah saya cakap, persoalan homoseksualiti sebenarnya lebih kepada permasalahan falsafah dan permasalahan agama bukan permasalahan biologi.

Saya sendiri menolak perlakuan homoseksual di atas prinsip seorang Muslim sejati dan juga falsafah ‘pandora box’. Akhir kata, betulkan hujah kita sebelum berhadapan dengan golongan seperti ini kerana sesungguhnya hujah “haiwan pun tidak homoseksual” secara peribadi adalah memakan diri kita semula.

P/S: Ada sesetengah spesis cacing rata akan ‘berlawan pedang’ untuk mengawan (penis fencing). Mungkin tu kot asal usul ‘lawan pedang’.


Sunan Kudus – Bukti Islam Datang Bukan Menghapuskan Budaya

Waktu Asar Selasa, pada suatu masa yang boleh dianggap baru, aku tiba di perkarangan Makam Sunan Kudus di Desa Kauman, Kecamatan Kota, Kabupaten Kudus, Jawa Tengah. Di pintu makamnya terukir kalimah Asma al Husna yang berangka tahun 1296H atau 1878M.

Aku juga ambil peluang melihat sendiri Masjid Menara Kudus yang tersergam indah, Masjid ini adalah sebahagian peninggalan bersejarah Sunan Kudus.

Menjadi rutin, setiap tempat aku ziarahi, aku akan menziarahi makam-makam para auliya dan jika ke tanah jawa, sudah pasti singgah ke makam-makam wali songo. Dalam banyak makam yang aku ziarahi, makam Sunan Kudus paling meninggalkan kesan spiritual dan kefahaman dakwah kepada aku.

Menurut catatan yang ada di masjid itu, masjid tersebut di dirikan pada 956H atau 1549M. Di catatan itu terdapat juga inskripsi dalam kalimah bahasa arab yang ertinya…“Telah mendirikan masjid Aqsa ini di negeri Quds…”. Hal ini menunjukkan, Sunan Kudus memberikan nama masjid ini sempena masjid Al – Aqsa, Palestin. Ramai yang kenali Sunan Kudus sebagai Ulama’ yang bertaraf Wali Allah, jarang mengetahui beliau juga merupakan senopati atau panglima perang dan penghulu di Kadipaten Demak.

Pada mulanya, kota yang di dalamnya ada masjid ini bernama Tajug. Namun kemudian diganti nama Quds yang kemudian berubah menjadi Kudus. Lantaran itu, pengasas kota ini terus dikenali dengan Sunan Kudus.

Di masjid Kudus, tersergam sebuah menara yang unik. Menara tersebut sangat berbeza dengan menara-menara di Masjid kawasan Nusantara, bahkan di seluruh dunia. Menara itu menyerupai candi yang menunjukkan bahawa Sunan Kudus yang mendirikan menara itu dengan mengambil kira budaya masyarakat setempat. Menara Kudus itu bercorak bangunan Hindu yang mirip dengan Candi Jogo dan Makam Raja Wisnuwardhana yang di dirikan tahun 1275-1300M di Malang.

Sunan Kudus juga meninggalkan suatu wasiat yang masih diamalkan hingga kini iaitu permintaannya kepada masyarakat untuk tidak menyembelih lembu dalam sambutan hari raya Idul Adha untuk menghormati masyarakat penganut agama Hindu dengan mengganti korban lembu dengan menyembelih kerbau, Pesanan supaya menyembelih kerbau ini masih banyak ditaati oleh masyarakat Kudus hingga saat ini.

Baik, untuk memahami kenapakah Menara Kudus mirip corak seni bina hindu, mengapakah Sunan Kudus bertoleransi dengan masyarakat hindu – budha ketika itu, sewajarnya kita mengenali latar belakang Sunan Kudus dan budaya masyarakat ketika itu terlebih dahulu.

Jaafar Saadiq – Sunan Kudus

Sunan Kudus atau nama sebenarnya ialah Jaafar Saadiq. beliau adalah putera Sunan Ngudung atau Raden Uthman Haji dan cicit dari Sunan Ampel dari sebelah ibu. Ibunya ialah Syarifah, cucu Sunan Ampel anak dari Nyai Ageng Maloka.

Beliau mendapat pendidikan agama dari Ayahnya sendiri dan beberapa ulama’ terkenal pada waktu itu iaitu moyangnya Sunan Ampel, Ki Ageng Ngerang dan Kiyai Telingsing (The Ling Sing).

Menurut cerita, Kiyai Telingsing adalah ulama’ yang berasal dari China yang belayar ke Tanah Jawa bersama Laksamana Cheng Ho. Kiai Telingsing antara ulama’ yang banyak mempengaruhi terhadap Sunan Kudus dalam berdakwah terutama menghadapi masyarakat yang masih kuat berpegang dengan kepercayaan Hindu dan Buddha.

Pendekatan dakwah Sunan Kudus penuh telorensi, damai, lemah lembut dan bertahap. Sunan Kudus sangat mengelak cara kekerasan. Adat-adat tempatan yang bercanggah dengan Islam yang sudah sebati dengan masyarakat dibiarkan dan diubah secara perlahan-lahan. Hasilnya ramai orang memeluk Islam tanpa paksaan.

Sunan Kudus berhadapan masyarakat yang masih berpegang Hindu dan Buddha. Beliau menggunakan beberapa tarikan dalam Hindu dan Budha untuk menarik minat masyarakat namun bukan beerti beliau mencampur adukkan dengan ajaran Islam. dengan cara ini menyebabkan orang tertarik dan rasa tidak asing dengan apa yang disampaikan. Sekaligus memudahkan Sunan Kudus menyampaikan intipati ajaran Islam.

Sebagai contoh, Menara Masjid. kita boleh lihat bangunannya tidak jauh beza dengan bangunan candi yang dijadikan tempat penyembahan oleh penganut Hindu dan Buddha. Menara masjid tersebut di rangka oleh Sunan Kudus sedemikian rupa bertujuan menimbulkan rasa selesa bagi penganut Hindu dan Buddha ketika mendengar dakwah Sunan Kudus. Mereka mendengar Islam seolah-olah mereka sedang berada di tempat peribadatan mereka sendiri.

Setelah masyarakat menerima dakwah Sunan Kudus, secara perlahan-lahan beliau akan mengubah ritual lama kepada pengisian yang tidak bercanggah syarak. Ini lah kebijaksanaan dakwah Sunan Kudus.

Kisah Menarik Dakwah Sunan Kudus

i. Membina Menara Masjid Bercirikan Candi Hindu

Seperti ‘point’ sebelum ini, Sunan Kudus membina Menara itu menyerupai candi yang menunjukkan bahawa Sunan Kudus mengambil kira budaya masyarakat setempat. Menara Kudus itu bercorak bangunan Hindu yang mirip dengan Candi Jogo dan Makam Raja Wisnuwardhana yang di dirikan tahun 1275-1300M di Malang. Tujuannya untuk menarik minat dan menimbulkan keselesaan penganut hindu. Menara masjid tersebut di rangka oleh Sunan Kudus sedemikian rupa bertujuan menimbulkan rasa selesa bagi penganut Hindu dan Buddha ketika mendengar dakwah Sunan Kudus. Mereka mendengar Islam seolah-olah mereka sedang berada di tempat peribadatan mereka sendiri.

ii. Mengikat lembu di halaman masjid

Bukan itu sahaja, untuk menarik masyarakat hindu sekitar agar tertarik datang masuk ke masjid Menara Kudus, Sunan Kudus membawa lembu lalu diikat di depan masjid. Dalam kepercayaan mereka lembu adalah binatang yang dihormati, sehingga kurang orang memiliki lembu. Dengan pendekatan demikian, masyarakat tempatan berbondong–bondong datang ke masjid, yang tujuan awalnya adalah menghampiri lembu yang aneh.Tatkala sudah ramai orang berkumpul di masjid, Sunan Kudus menyampaikan wejangan–wejangan (takirah-tazkirah) ringan terkait dengan ajaran islam.

iii. Tidak menyembelih lembu di Hari Raya Korban

Paling menarik lagi, Sunan Kudus juga melarang jamaahnya untuk menyembelih lembu, meskipun ia diharuskan dalam Agama Islam. Ini strategi menarik simpati masyarakat yang kebanyakan saat itu menganggap lembu sebagai makhluk yang suci.

Ternyata apa yang dilakukan oleh Sunan Kudus benar–benar ampuh, sehingga dalam waktu yang tidak lama Islam dapat diterima dan dianut oleh sebahagian besar masyarakat Kudus hingga sekarang warga kudus masih mempertahankan adat tersebut dengan tidak menyembelih lembu pada Hari Raya Idul Adha. Wasiat Sunan Kudus agar menyembelih kerbau ini masih banyak ditaati oleh masyarakat Kudus hingga saat ini.

“Ternyata Sunan Kudus lebih mengutamakan toleransi dan harmoni dari pada konflik dalam menyebarkan Islam.”

iv. Mengubah lagu dan cerita ketauhidan

Sunan Kudus juga dikenal sebagai penyair dan pengubah cerita rakyat yang bersarat ketauhidan. Buah karyanya adalah lagu Gending Maskumambang dan Mijil. Dalam banyak hal Sunan Kudus mencuba mewarnai gending atau cerita – cerita tertentu yang semula kering dari nilai islam, diisi dengan semangat ketauhidan.

v. Membina 8 Pancuran Air bercirikan ajaran Buddha

Setelah masjid berjaya didirikan, Sunan Kudus membina 8 pancuran air sebagai tempat berwudhu’. Setiap pancuran diberi arca kepala Kebo Gumarang di atasnya. Hal ini disesuaikan dengan ajaran Buddha “Jalan berlipat Lapan” atau “Asta Sanghika Marga” iaitu:

1. Pandangan yang benar (Samma-Ditthi)

2. Fikiran yang benar (Samma-Sankappa)

3. Berkata yang benar (Samma –Vaca)

4. Perbuatan yang benar (Samma-Kammanta)

5. Pekerjaan dengan benar (Samma-Ajiva)

6. Usaha dengan betul (Samma-Vayama)

7. Kesedaran yang betul (Samma-Sati)

8. Tumpuan yang betul (Samma-Samadhi)

Usaha ini ternyata membuahkan tarikan sehingga ramai penganut budha berbondong bondong datang melihat apakah sebab Sunan Kudus memasang lambang wasiat budha itu di tempat berwudhu’. Apabila sudah menginjak kaki di masjid, mereka mendengar dakwah Sunan Kudus dan memeluk Islam.

Sunan Kudus Penerus Dasar Dakwah Wali Songo

Prinsip Dakwah Sunan Kudus adalah penerusan dasar dakwah Wali Songo iaitu membawa manusia kepada tauhid, akhlak yang baik sebagaimana yang dijelaskan dalam kandungan Al-Qu’ran dan Sunnah Rasulullah s.a.w. Mereka bertegas dalam soal aqidah, menyeru masyarakat agar tidak syirik kepada Allah. Sementara dalam soal syariat dan akhlak, wali songo mengajar, mentarbiyah masyarakat secara ‘live’ dan bertahap dan menyesuaikan dengan adat budaya setempat. Wali Songo menggunakan pendekatan bijaksana iaitu tidak menyerang adat atau ritual masyarakat ketika itu akan tetapi memasukkan unsur tauhid, Islamisasi dan memurnikan.

Jika ingin menyebut satu persatu pendekatan dakwah Wali Songo, terlalu banyak. Cuma, yang kita bleh simpulkan ialah dakwah Wali Songo menerapkan TIGA pendekatan yang stratergis dan efektif.

1. Bil Hiikmah : menjelaskan ajaran Islam secara arif (bijaksana) dengan hujah-hujah yang masuk akal serta senang difahami dan diterima masyarakat.

2. Wa Mauizhoh al Hasanah : memberikan nasihat-nasihat dan kisah-kisah teladan yang baik merangkumi pelbagai masalah baik melibatkan individu, keluarga dan masyarakat.

3. Mujadhalah : Jika diperlukan, dalam situasi tertentu, mereka juga berdiskusi dengan penuh adab atas semangat membentangkan dan mempertahakan kebenaran.

Jika mahu belajar bagaimana berToleransi dengan kepercayaan-kepercayaan lain, Sunan Kudus adalah contoh terbaik. Toleransi beliau membawa orang memeluk Islam, bukan bererti beliau redha akan kepercayaan mereka yang salah. Faktor latar belakang, sejarah dan budaya keadaan setempat mesti di ambil penting di dalam gerak kerja dakwah sepertimana yang ditunjukkan Sunan Kudus. Intipatinya adalah tauhid. Hal yang furu’ seperti sembelihan lembu tidak dijadikan isu besar. Sunan Kudus memahami bahawa Allah menyuruh kita menyembelih binatang al an’am (berkaki empat) tidak semestinya lembu. Disana juga ada kerbau yang juga boleh dikorbankan. Sunan Kudus mengenalpasti apakah isu yang usul (pokok) dan isu yang furu’ (cabang) dalam dakwah. Hari ini kita banyak berbalah isu furu’ khilaf hingga hilang ruh kesatuan ummah.

Sekian, angahsunan
sunan.angah@gmail.com

#angahsunan
#ziarahrohaniah
#travelogwalisongo

Rujukan:

(1) Petikan dari kertas kerja Jejak-Jejak Dakwah & Tasauf Wali Songo oleh Sidi KH Dhiauddin Kuswandi di Wacana Keharmonian Islam Nusantara, Kota Kinabalu, Sabah 2017.

(2) Pengalaman peribadi penulis (angahsunan) dalam kembara beliau

(3) I.Rofi’ie Ariniro, Panduan Wisata Religi Ziarah Wali Songo, penerbitan Saufa (2016)

(4) MB. Rahimsyah. AR, Wali Songo Penyebar Agama Islam di Tanah Jawa, disertai Tata Cara Ziarah Kubur, Cipta Karya Surabaya 2011.

(5) angahsunan.blosgpot.my


Naginata – Senjata Pilihan Samurai Wanita

Sebut saja pedang katana, kita sedia maklum ia dikaitkan dengan samurai lelaki. Tetapi bagi golongan wanita atau lebih tepat onna-bugeisha (pahlawan wanita), naginata menjadi pilihan.

Naginata ialah sejenis pedang lengkung yang dipasang pada sebatang galah. Ia dikatakan mula menjadi pilihan senjata pahlawan pendeta sejak abad kelapan lagi. Tetapi ia mula menjadi pilihan para samurai Jepun semasa tempoh Kamakura (1192-1333).

Dari satu segi, naginata mempunyai banyak kelebihan berbanding katana. Sebagai galah, ia mempunyai jangkauan yang lebih panjang – satu kelebihan bagi tentera berkuda. Mata naginata yang tajam dan halus tetapi berat berupaya memberi pukulan maut kepada pihak lawan. Paling menarik, pemain naginata boleh saja mengakali ramai pemain katana dengan beberapa gerakan pada tangan.

Dengan melihat semua aspek ini, naginata tidak direka khusus untuk kaum Hawa. Tetapi ia mula dikenali sebagai senjata golongan wanita semasa tempoh Sengoku (era perang saudara dan ketidakstabilan sosial di Jepun dari 1467 hingga 1615).

Semasa tempoh ini, ramai daimyo meninggalkan istana masing-masing bagi memimpin operasi ketenteraan atau menjarah lawan mereka. Justeru, tanggungjawab menjaga keselamatan isi rumah mereka digalas oleh kelompok bangsawan wanita. Bagi golongan wanita, naginata dianggap senjata terbaik kerana ia memberi mereka kelebihan dari segi jarak tanpa perlu bergerak banyak dan meletakkan mereka dalam situasi merbahaya.

Terdapat banyak legenda berkisar tentang wanita menggunakan naginata. Misalnya, isteri seorang daimyo bernama Mimura Kotoku terkejut selepas melihat musuh suaminya menceroboh istana bersama beberapa orang pengawal samurai. Lantas, si isteri mengambil naginata dan menghayunkannya terhadap mereka.

Kesemua mereka enggan melawan wanita tersebut dan memanggilnya iblis kerana kesungguhan untuk melawan. Disebabkan keengganan mereka, kesemua pengawal musuh Mimura mati dibunuh oleh isterinya. Ini memaksa musuh Mimura berundur dan melarikan diri. Dengan menghayun naginata, wanita menunjukkan rasa tanggungjawab dan kehormatan dengan mempertahankan kehormatan isi rumah mereka.

Kisah naginata menjadi lebih terkenal menerusi Nakano Takeko. Takeko mengetuai kumpulan onna-bugeisha yang berjuang bagi pihak Shogun Tokugawa Yoshinobu yang menentang askar-askar yang berusaha mengembalikan kedudukan maharaja di Aizu dari Oktober hingga November 1868.

Kumpulan onna-bugeisha ini pada awalnya berupaya mengejutkan lawan mereka kerana disebabkan status mereka sebagai kaum wanita. Di sebalik bilangan musuh yang ramai, itu langsung tidak menggentarkan Takeko dan terus mengetuai onna-bugeisha melawan mereka. Tetapi pada akhirnya, beliau cedera parah selepas ditembak beberapa kali oleh pasukan pro-maharaja.

Sebelum menghembuskan nafas terakhir, Takeko meminta agar kepalanya dipenggal. Ini bagi memastikan kepalanya tidak dilarikan oleh pihak musuh sebagai trofi kejayaan mereka di Aizu. Permintaannya itu ditunaikan dengan kepalanya dikebumikan di sebuah kuil Hokai berhampiran. Naginata yang digunakannya turut didermakan kepada pihak kuil.

Pihak lawan juga merasa terganggu setiap kali onna-bugeisha mendeklamasikan sajak kematian mereka dalam pertempuran sama. Sajak tersebut berbunyi:

“Setiap kali aku mati
dan dilahirkan kembali ke dunia
impianku hanya kembali
bergelar pahlawan setia…”

Melihat setiap bait sajak ini, tidak hairanlah ramai askar pro-maharaja gerun melihat wanita yang menggunakan naginata.

RUJUKAN

Fletcher, Z. B. (2022, 18 Mac). THIS JAPANESE WEAPON WAS GEARED TOWARDS WOMEN—OR WAS IT?. HistoryNet.

Sumber gambar: Instagram KatanaMart


Bagaimana Sabun Membunuh Koronavirus

Sekadar fakta umum:

1. Aku pasti semua dah tahu yang Covid-19 ini disebabkan oleh sejenis virus yang dikenali sebagai koronavirus.

2. Koronavirus mempunyai selaput lipoprotein (lipo = lipid), iaitu sejenis sebatian organik dan ini termasuklah lemak bagi melindungi genom nya (dalam kes Covid-19 ia adalah RNA) daripada persekitaran yang mungkin mengakibatkan ia tidak aktif.

3. Selain itu, ia turut mempunyai struktur “spikes” glikoprotein yang memanjang keluar daripada kapsid iaitu pembentukan selaput protein.

4. Spike ini berfungsi sebagai sambungan yang membantu virus ini memasuki sel hidupan lain (dalam kes Covid-19, manusia lah kan).

Okey berbalik kepada tajuk utama, tentang kenapa sabun membantu.

Cuba lihat bentuk molekul sabun. Bentuknya macam sperma atau berudu. Tapi itu biasa, yang istimewanya molekul sabun. Dan molekulnya boleh dikatakan hibrid tau.

Sebab apa?

Sebab kepala molekul sabun bersifat hidrofilik (sukakan air) manakala ekor molekul sabun bersifat hidrofobik (tak suka air tetapi sukakan minyak atau lipid.

Jadi apa signifikannya?’

Bila bahagian ekor molekul sabun melekatkan dirinya pada dinding kapsid yang diperbuat daripada lipid itu tadi, molekul sabun akan menarik, seterusnya memecahkan lapisan kapsid yang melindungi genom koronavirus.

Kemudian, kekotoran pada tangan (kesan minyak atau sebagainya) serta bahagian-bahagian virus yang dipecahkan itu tadi terperangkap dalam pembentukan buih kecil digelar micelle.

Buih-buih itu kemudian dibilas dengan air. Kepala molekul sabun yang sukakan air, sudah tentu akan “mengikut” kemana sahaja air pergi. Seterusnya turut membawa pergi kekotoran bersama-sama dengan bahagian-bahagian virus yang berjaya dimusnahkan dan terperangkap di dalam micelle.

Dan ini juga sebab mengapa air basuhan (baju dan sebagainya) menjadi kotor, sebab molekul sabun dah tanggalkan kekotoran dari apa yang kita basuh tu.


Kepercayaan Kucing Hitam Bawa Sial Ketika Wabak

Ketika abad ke-13, Pope Gregory IX telah mengisytiharkan perang ke atas kucing, terutamanya kucing hitam. Kenapa ini berlaku? Dek Eropah yang kurang pengetahuan sains dan masih dibelenggu kepercayaan karut, makanya Pope Gregory IV percaya bahawa kucing hitamlah pembawa malang, sial, jelmaan syaitan.

Maka seluruh Eropah pun memburu dan membunuh setiap kucing hitam yang tak bersalah. Tambahan pula ketika itu kepercayaan kucing menyebarkan kuman yang menyebabkan wabak menyumbang kepada aktiviti pembunuhan lagi.

Kekurangan kucing di Eropah membuatkan populasi tikus mencanak naik. Bak pepatah yang pernah diungkapkan oleh Karam Singh Walia, kucing tak ada gigi, tikus melonjak tinggi. Ketika ini juga berlaku wabak Black Death di mana tikus merupakan ejen penyakit.

Jadi, tikus penyebar wabak ini pun berkeliaran tanpa panduan, tanpa iman, penuh nafsu, menyebarkan wabak ke seluruh Eropah tanpa sedar mereka apabila pemangsa utama mereka, kucing dah tiada. Yelah kan, seekor tikus, apa jer dia tahu?

Akibatnya? Wabak Black Death merupakan wabak paling membunuh dalam sejarah. Angka kematian dijangka dari 75 juta sehingga mencecah 200 juta orang. Lagi menakutkan daripada Covid-19 yang kita sedang hadapi!

Nak mendalami lebih dalam apa yang jadi ketika wabak Black Death yang meragut sampai 200 juta nyawa? Anda kena beli buku kami, THE PLAGUE: SEJARAH WABAK DUNIA. Tengah ada diskaun. RM33 jadi RM 22.99 di webstore sempena pra-tempah. Beli di: https://bit.ly/ThePlagueWebstore